8 Pemerintah Terkaya Sepanjang Zaman

Sebenarnya, selain para Firaun yang mempunyai harta kekayaan yang pernah dikongsi oleh saudara Helmi Effendy, terdapat ramai lagi pemerintah dari seluruh pelosok dunia yang mempunyai kekayaan mereka tersendiri dari zaman 4 tamadun terawal hingga zaman awal kemodenan. Berikut adalah 8 orang pemerintah terkaya dalam sejarah:

1. Gilgamesh

Gilgamesh adalah raja kaum Sumer di Mesopotamia yang memerintah kota Uruk dari tahun 2800 SM sejak kota tersebut berkembang maju mendahului kota Eridu iaitu kota pertama dibina di awal kelahiran tamadun Mesopotamia. Menurut manuskrip Epic of Gilgamesh, baginda adalah raja yang sempurna.

Baginda mempunyai kekayaan harta benda sehingga menjadikan kota Uruk dan jajahan sekitar miliknya, kecergasan tubuh badan, wira yang tidak mengenal kematian, dan kecerdikannya sehingga baginda menggelarkan dirinya sebagai “Raja kepada seluruh raja” dan mengaku dirinya adalah manusia separa dewa (demigod).

Walau bagaimanapun, kehidupan sebenar raja Uruk ini masih kabur kerana tiada sumber lain yang boleh membuktikan kekayaan sebenar baginda. Maka, Gilgamesh dianggap sebagai raja yang masih mempunyai unsur mitologi. Jika benar apa yang ditulis dalam epic tersebut, Gilgamesh mungkin adalah raja pertama terkaya di dunia.

2. Nabi Sulaiman A.S (Jumlah kekayaan: $2.1 trillion dollar)

Dalam sejarah kekayaan pemerintah, Nabi Sulaiman A.S atau King Solomon masuk dalam carta pertama sebagai raja terkaya dunia. Baginda adalah pemerintah kerajaan bani Israel dari tahun 970 SM hingga 931 SM. Sepanjang pemerintahannya, banginda mendapat ufti sebanyak 25 tan emas – bersamaan $64.3 billion dollar.

Jumlah ini tidak termasuk lagi hasil dari aktiviti perdagangan, ufti dari kerajaan lain, dan penghasilan sumber. Kerusi takhta baginda dikatakan bersalut dengan emas dihiasi dengan gading. Bersama takhta itu adalah 6 tangga dan 12 buah patung singa emas bersusun di setiap tangga. Tambahan pula bangku kaki juga bersalut emas. Istana emas milik Nabi Sulaiman A.S menjadikan baginda adalah raja berpengaruh memerintah Jerusalem selama 40 tahun.

3. Basil II (Jumlah kekayaan: $169.4 billion dollar)

Basil II adalah maharaja Rom Timur pada zaman dinasti Macedonia dari tahun 958 hingga 1025. Di awal pemerintahan, baginda mengalahkan keluarga bangsawan Anatolia yang sekian lama menggugat takhtanya dalam perang saudara. Hubungan diplomatik dengan kerajaan Rus (Rusia dan Ukraine kini) menghasilkan pembentukan organisasi gabungan tentera elit dan kejam bernama Varangian Guards. Kekayaan Basil II melonjak setelah berjaya menumbangkan kerajaan Bulgaria yang sekian lama menjadi musuh selama 2 abad. Kerana kekejaman Basil II membutakan hampir seluruh tawanan perang seramai 15,000 orang, baginda digelar ‘Penyembelih Bulgar’. Dari penaklukan itulah kekayaan Basil II tidak pernah putus selama 4 abad.

4. William The Conqueror (Jumlah kekayaan: $229.5 billion)

William The Conqueror adalah raja England berketurunan Normandy bermula dari tahun 1066. Baginda bersama para tentera Normandy mara dari utara Perancis ke kepulauan Britain, menumbangkan kerajaan-kerajaan Anglo-Saxon sehingga baginda dapat mengalahkan raja England dahulu iaitu raja Harold II dalam Peperangan Hastings. Kenaikan takhta raja William menjadikan baginda sebagai raja England dengan darah bangsawan Normandy dan raja Eropah terkaya dalam sejarah, memiliki Britain dan utara Perancis.

5. Musa I (Jumlah kekayaan: $400 billion dollar)

Musa I adalah Mansa kesepuluh yang memerintah kerajaan Mali dari tahun 1280 hingga 1337. Gelaran Mansa bermaksud ‘Raja Segala Raja’ dan maharaja yang layak memerintah kerajaan kaya itu. Pada tahun 1324, Musa I bersama para rombongan pergi menunaikan haji. Menariknya tentang rombongan seramai 60,000 orang adalah 12,000 orang hamba membawa 4-lb bongkah emas setiap seorang. Para pengutus pula memakai jubbah sutera dan membawa tongkat emas.

Rombongan itu sentiasa Musa I menjaga dengan baik sehingga mereka tiba di destinasi. Tambahan pula, 80 ekor unta yang membawa 50 hingga 300 kantung emas setiap seekor itu baginda dermakan kepada fakir miskin sepanjang perjalanan. Emas itu juga digunakan untuk urusan perdagangan di Mekah, Cairo, dan Madinah. Dikatakan juga baginda membina masjid setiap kali hari Jumaat tiba. Rombongan haji Musa I penuh mewah telah disaksikan oleh orang ramai dan kisah perjalanan mereka banyak dicatat dalam jurnal dan sumber sejarah lain. Dari situlah Musa I dikenali sebagai manusia terkaya dan pemurah dalam sejarah.

6. Akbar The Great (Jumlah kekayaan: $340 billion dollar)

Akbar The Great adalah raja berpengaruh dan termasyhur dalam dinasti Mughal apabila India mencapai evolusi ekonomi, budaya dan politik. Di zaman pemerintahannya, selain menubuhkan sistem pentadbiran berpusat, baginda melaksanakan projek tambakan tanah sehingga projek tersebut menjana pengeluaran sumber agrikultur yang besar. Sistem percukaian juga menjadi cekap tanpa membebankan masyarakat India. Dengan perkembangan sebegini, tidak mustahil kekayaan empayar Mughal adalah tiga kali ganda semasa Akbar memerintah sehingga baginda memiliki harta berjumlah 99 juta rupee.

7. Tsar Nicholas II (Jumlah kekayaan: $300 billion dollar)

Tsar Nicholas II yang lahir di Rusia pada tahun 1868 adalah maharaja terakhir empayar monarki Tsar Rusia dari tahun 1894 hingga Revolusi Februari 1917. Pada umur 48 tahun, kekayaannya mencecah US$881 juta dollar – bersamaan dengan US$290 billion jika ditukar kepada mata wang kini. Sepanjang pemerintahannya, Rusia kalah teruk dalam Peperangan Russo – Jepun yang mana peperangan itu diakhiri dengan kemusnahan armada Rusia Baltic dalam Perang Tsushima.

Dalam Perjanjian Anglo – Rusia, Rusia dan United Kingdom sepatutnya bersama-sama menumbangkan pengaruh Jerman di Timur Tengah tetapi ia diakhiri dengan konfrontasi antara dua kerajaan ini dalam konflik Great Game. Di sini Nicholas II terpaksa terlibat dalam Perang Dunia Pertama pada Ogos 1914 sehingga 3.3 juta orang Rusia syahid. Bila baginda mangkat, kekayaannya mencecah $900 juta dollar – bersamaan $300 billion dollar kini, menjadikan baginda salah satu pemerintah terkaya dunia.

8. Osman Ali Khan (Jumlah kekayaan: $230 billion dollar)
Osman Ali Khan adalah Nizam atau pemerintah terakhir kerajaan Hyderabad dari tahun 1911 hingga 1948 sehingga kerajaan itu diserap masuk dalam India. Sepanjang menjadi Nizam, baginda mempunyai kekayaan mencecah US$2 billion dollar pada awal 1940-an namun kerajaan Union India hanya melaporkan kekayaan Nizam itu hanya US$1 billion dollar. Nizam Osman dikatakan adalah antara manusia terkaya terakhir di Asia Selatan.

Dikatakan dalam peti simpanan baginda diisi dengan kepingan emas dan perak berjumlah £100 juta dan barang kemas berjumlah £400 juta. Ada antara barang kemas ialah berlian Jacob yang amat berharga, berjumlah £100 juta yang Nizam biasa gunakan berlian itu sebagai pemberat kertas. Baginda juga mempunyai beratus-ratus ekor kuda lumba, beribu-ribu pakaian uniform, dan sedozen kereta Rolls-Royces. Bila dikira kekayaannya, ia berjumlah $236 billion dollar.

RUJUKAN:

1.      Black, Jeremy; Green, Anthony (1992), Gods, Demons and Symbols of Ancient Mesopotamia: An Illustrated Dictionary, Austin, Texas: University of Texas Press, pp. 166–168

2.      Mandal D. (2014), 10 Of The Richest People From History Before The Industrial Revolution. https://www.hexapolis.com/2014/08/24/10-richest-men-history-20th-century/2/


Cita-Cita Dahsyat Artemis Yang Mengembalikan NASA Ke Bulan

Perlumbaan angkasa kelihatan terbantut selepas Amerika Syarikat berjaya mendarat di Bulan pada tahun 1969. Sekelip mata, mereka meletakkan diri di puncak kegemilangan sementara Kesatuan Soviet merepυt sampai terbυrαi.

Tanpa musuh terunggul, Amerika Syarikat lebih aktif terlibat di dunia dengan menyelamatkan Kuwait daripada pendυdukan Saddam Hussein. Namun selepas itu, banyak tindakan bodoh dilakukan mereka seperti Perαηg Iraq (2003) dan sikap tamak haloba hingga menyebabkan Krisis Ekonomi 2008.

Selama 20 tahun itu, Amerika Syarikat tidak lagi mendahagakan alam angkasa. Pihak NASA hanya meneruskan misi-misi kecil sahaja – banyak dalam kerjasama dengan pihak antarabangsa, seperti Eropah dan Jepun. Sesudahnya Bulan dibiar kesunyian macam segelintir dalam kalangan pembaca yang tiada peneman hidup.

Namun penantian ini nampaknya berakhir dengan pelancaran Artemis I pada 29 Ogos 2022 – 53 tahun sejak pendaratan sulung yang memasyhurkan kejayaan Neil Armstrong, Buzz Aldrin dan Michael Collins.

Artemis Yang Menyelidik Lebih Dalam

Misi-misi utama Artemis I jelas menunjukkan tanda aras NASA yang baharu. Sampai hari ini, ramai tidak sedar yang Van Allen Radiation Belt sebenarnya mudah ditembυsi tanpa menjejaskan angkasawan (Scudder, 2017).

Lingkaran ini menghamburkan bahan radiasi antara 0.16 hingga 1.14 rad pada angkasawan… jauh lebih rendah berbanding 5 rad yang dipiawaikan USAEC untuk pekerja bahan radioaktif. Namun bagi NASA, angka ini masih tidak cukup… tambah pula dengan pendedahan di sekeliling Bulan.

Jadi misi Artemis akan menjadi saksi sejauh mana tubuh badan akan terdedah pada bahan radiasi. Artemis menerbangkan Helga, Zohar dan Moonikin Campos ke Bulan, lengkap dengan alat pengesan radiasi (Heilweil, 2022). Helga dan Zohar mengenal pasti pendedahan pada tubuh wanita.

Moonikin Campos pula akan diletakkan atas kerusi komander kenderaan darat untuk dijadikan bahan rujukan pasal pengalaman memandu. Sekarang semua boleh hidu yang Helga, Zohar dan Moonikin Campos adalah patung.

Benda sama dibuat semasa Program Apollo dulu. Sebelum Neil Armstrong dan Buzz Aldrin mendarat, NASA menghantar Program Lunar Orbiter yang tiada anak kapal untuk mengenal pasti beberapa kriteria penting (Bowker & Hughes, 2016).

17 Langkah Dalam Dua Juta Kilometer

Selepas menghentikan program Space Shuttle, pihak NASA mula membangunkan roket berkuasa tinggi iaitu Space Launch System (SLS). Usaha penyelidikan NASA bersama empat syarikat aeroangkasa membuahkan hasil, kerana SLS akan diguna buat julung kalinya untuk misi Artemis I. Tiga patung pengesan berada dalam kapal Orion yang dipasang di bahagian paling atas SLS.

Selepas keluar daripada Bumi, SLS dan Orion akan berpisah. Jadi Orion sahaja akan meneruskan perjalanan sampai ke Bulan… dan menjelajahi beberapa ribu kilometer meninggalkan Bulan, sebelum berpatah balik ke Bumi.

Misi ini dijangka mengambil masa 42 hari, kerana Orion perlu sampai pada 17 titik utama (checkpoint) dalam perjalanan 2 juta kilometer ini. Kejayaan (atau kegagalan) misi ini amat penting, kerana NASA akan menjαrαh segala maklumat untuk melancarkan Artemis II.

Dan misi susulan ini akan melibatkan empat angkasawan NASA. Mereka akan terbang mengikut 17 langkah ini, untuk memastikan ketepatan maklumat sepertimana diperolehi melalui misi Artemis I.

Misi Artemis III baru akan mendaratkan dua angkasawan pada permukaan Bulan, disusuli Artemis IV, V dan VI yang sangat penting untuk sains. Kerana tiga misi terakhir ini akan mengembalikan dominasi Amerika Syarikat dalam bidang aeroangkasa pada tahap tidak mampu dicapai Rusia apatah lagi diidam negara-negara lain.

Kerana NASA akan meletakkan sebuah stesen angkasa (macam ISS) di langit Bulan sebagai pusat penyelidikan dan “holding area” pada kenderaan Bulan.

Kejayaan Apollo telah mencurahkan arus teknologi tidak terjangkau untuk dimanfaat Amerika Syarikat. Kejayaan Artemis entah akan buat apa pula. Dan sudah pasti terkulat-kulat golongan anti-NASA mencari helah untuk halalkan tuduhan fitnah bahawa NASA menipu lagi. Sembang lebat pasal bendera berkibar pun terυk dikerjakan sampai habis merepek dibuatnya.

Kami menulis ikut semangat untuk bantu orang ramai dapatkan ilmu secara percuma. Sebab itu kami enggan buat konsep langganan artikel (subscription). Tetapi kami mohon jasa baik kalian untuk beli buku kami. Dengan pembelian buku, kalian sedang membantu kami teruskan semangat ini sampai bila-bila. Link pembelian: https://shopee.com.my/thepatriotsasia

RUJUKAN:

Bowker, D., & Hughes, J. (2016). Lunar Orbiter Photographic Atlas of the Moon.

Heilweil, R. (2022, Ogos 27). NASA’s latest moon mission is the dawn of a new space age. Vox.

Scudder, J. (2017, Jun 16). Why Aren’t the Van Allen Belts a Barrier to Spaceflight? Forbes.


Bismarck & Tirpitz – Dua Kapal Gergasi WWII

Dalam Perang Dunia Kedua (WWII), dunia menjadi saksi kepada cita-cita gila Adolf Hitler bagi membuktikan bahawa rejim Nazi Jerman merupakan kuasa besar dunia setaraf Amerika Syarikat, Britain dan Perancis. Daripada kereta kebal bersaiz besar seperti Panzer dan Tiger hinggalah monumen besar seperti Kehlsteinhaus dan Tembok Atlantik, ini merupakan manifestasi cita-citanya kepada dunia. Dan seperti biasa, Hitler juga mahukan kapal-kapal gergasi yang menguasai samudera dan ini direalisasikan melalui Bismarck dan Tripitz. Tetapi kehilangan Bismarck pada tahun 1941 dan Tirpitz (1944) memberi pukulan maut kepada cita-cita laut Hitler terutama pada bulan-bulan terakhir perang.

Pembinaan semula Kriegsmarine

Selepas berjaya mengambil alih kerajaan pada tahun 1930-an, salah satu hasrat Hitler ialah mengembalikan semula kedudukan Jerman sebagai satu kuasa yang dihormati. Satu cara untuk mencapainya ialah membina semula kekuatan semua cabang tentera walaupun ini bermakna melanggar Perjanjian Versailles, satu perjanjian yang disifatkan mengoyak harga diri Jerman pasca-Perang Dunia Pertama (WWI). Dan satu bahagian yang memerlukan keperluan pembinaan semula ialah tentera laut atau Kriegsmarine. Menurut sejarawan WWII James Holland, kemerosotan ini berlaku berikutan terma Versailles yang mahukan semua aset ketenteraan Jerman dikurangkan agar ia tidak lagi menjadi ancaman pada masa akan datang.

Hitler melihat Kriegsmarine perlu dibina semula kekuatan mereka bagi menonjolkan kekuatan rejim Nazi Jerman di samudera. Tetapi untuk merealisasikan impian ini bukan sesuatu yang mudah. Justeru, tugas ini diserahkan kepada Laksamana Erich Raeder dengan harapan ia dapat merevolusikan Kriegsmarine sebagai kuasa marin yang digeruni. Raeder melihat untuk perang yang akan datang, pertempuran laut yang bakal ditempuh akan menyaksikan pertembungan kapal-kapal perang di mana negara yang memiliki bilangan kapal yang banyak mempunyai kelebihan. Kesimpulan ini diambil berdasarkan pengalamannya semasa WWI. Solusi beliau ialah membina kapal-kapal perang gergasi yang belum pernah disaksikan dunia iaitu Bismarck dan Tirpitz.

Bismarck dan Tirpitz

Menurut Holland, reka bentuk Bismarck dan Tirpitz dibuat bukan saja lebih besar berbanding kapal-kapal Britain dan Perancis tetapi juga lebih panjang dan mempunyai kuasa tembakan yang dahsyat berbanding tentera laut kedua-dua negara. Tetapi tidak banyak tempat yang menyediakan limbungan sesuai untuk menjayakan projek tersebut dan Hamburg menjadi lokasi pilihan pembinaan dua kapal itu. Syarikat yang diberi kepercayaan untuk membina dua kapal itu ialah Blohm dan Voss, sebuah syarikat perkapalan berpangkalan di Hamburg. Kedua-dua kapal mempunyai panjang 800 kaki, 120 kaki lebar dan mempunyai ketinggian bangunan 80 tingkat. Plat perisai yang tebal dipasang pada Bismarck dan Tirpitz membolehkan kedua-dua kapal dapat bertahan letupan bom TNT seberat 550 paun.

Sekali pandang, kedua-dua kapal sudah membuatkan Britain dan Perancis terkencing-kencing sebelum ia dibawa ke laut. Tetapi Raeder mahukan lebih daripada itu. Beliau mahukan kedua-dua kapal ini tidak boleh ditenggelamkan dan ini cuba dicapai dengan binaan dua lapisan badan kapal iaitu satu lapisan luar dan satu lapisan dalam. Menurut sejarawan Dr Mike Pavlenec, selagi mana lapisan dalam tidak rosak bila diserang bom atau torpedo pihak musuh, kapal akan terus terapung. Raeder turut menambah 22 bahagian air yang kalis air bagi mengelakkan ia dibanjiri air.

Sebaik badan kapal pertama siap dan boleh terapung, Hitler mengambil peluang ini dengan merasmikannya pada 14 Februari 1939. Sambil disaksikan oleh 60,000 orang, dalam ucapannya beliau menamakan kapal pertama gergasi Kriegsmarine itu Bismarck. Menurut Holland, Bismarck merupakan pentas propaganda Hitler untuk menunjukkan bahawa rejimnya juga merupakan kuasa marin yang harus dihormati. Enam minggu selepas itu, beliau merasmikan Tirpitz di Wilhelmhaven. Tetapi Raeder tidak mahu berhenti di situ saja. Kedua-dua kapal ini merupakan permulaan kepada cita-citanya menerusi pelan yang dikenali sebagai Pelan Z.

Menurut sejarawan tentera laut, Dr Jan Witt, Pelan Z ialah satu usaha memperbesarkan lagi Kriegsmarine dengan memiliki kapal-kapal perang yang jauh lebih besar berbanding Bismarck dan Tirpitz. Setiap kapal yang dibina dijangka lebih panjang dan mempunyai persenjataan yang lebih banyak dan ampuh bagi menakutkan tentera-tentera musuh. Jika hajat Raeder ini dapat direalisasikan, ia akan menelan belanja 30 bilion reichsmark (mata wang rejim) tetapi berpotensi menjadikan Kriegsmarine tentera laut paling digeruni di dunia. Namun seperti Bismarck dan Tirpitz, tidak banyak tempat yang boleh menjayakan impian mustahil Raeder itu. Solusi rejim,:membina satu lagi dok kering terbesar pernah disaksikan dan ia tidak jauh dari limbungan yang digunakan untuk membina Bismarck.

Bagi
Hitler, duit bukan satu isu untuk menjayakan visi Raeder asalkan ia dapat
disiapkan dengan cepat. Malangnya, itu tidak boleh dipenuhi beliau kerana
menjangkakan Pelan Z hanya boleh diselesaikan pada tahun 1948, satu fakta yang
menjengkelkan Hitler. Keinginan mustahil ini berlaku disebabkan oleh satu
perkara: serangan ke atas Poland sekaligus permulaan kepada WWII. Terima kasih
kepada Hitler, semua rancangan pembinaan semula Kriegsmarine terpaksa
ditangguhkan termasuk pembinaan kapal-kapal gergasi yang dibayangkan Raeder.

Dengan Pelan Z tertangguh, keutamaan laksamana itu ialah mempersiapkan kedua-dua kapal perang gergasi itu untuk pertempuran laut. Dan sekali lagi, diktator rejim itu masuk campur pemilihan senjata Bismarck dan Tirpitz dengan menegaskan kedua-dua kapal dilengkapkan dengan meriam yang berukuran 15 kaki panjang. Menurut Holland, Hitler ada sebab peribadi berkenaan pilihan ini iaitu memastikan persenjataan kedua-dua kapal lebih hebat berbanding kapal-kapal musuh. Dengan kebanyakan negara Eropah Barat termasuk Perancis jatuh pada tahun 1940, ini merupakan berita baik kepada Raeder. Bukan saja Pelan Z dapat diteruskan semula malah kebanyakan pelabuhan di Perancis boleh diakses oleh Kriegsmarine untuk operasi ketenteraan mereka.

Selepas beberapa lama, barulah Bismarck dan Tirpitz dilancarkan ke laut. Menurut Holland, sasaran mereka bukan sekadar Britain tetapi juga Lautan Atlantik untuk menyokong operasi kapal selam rejim yang dikendalikan oleh Laksamana Karl Donitz. Kawasan ini menjadi keutamaan kerana mereka perlu menjejaskan pergerakan konvoi-konvoi kapal yang membawa muatan kargo diperlukan Britain semasa WWII. Dan Britain mempunyai sebab untuk bimbang jika kedua-dua kapal ini menyertai gerombolan kapal selam Nazi di Atlantik. Pada Februari dan Mac 1941, dua kruzer perang rejim iaitu Scharnhorst dan Gneisenau berjaya menawan atau memusnahkan 22 kapal dengan muatan seberat 115,600 tan. Jika kedua-dua kapal ini berjaya sampai di Atlantik, tiada satu konvoi pun akan terselamat daripada tembakan meriam mereka.

Tenggelamnya Bismarck…

Bismarck berlayar buat kali pertama pada Mei 1941 dan destinasi pertamanya ialah Selat Denmark. Berita pelayaran kapal ini memang menggusarkan Tentera Laut Diraja British (Royal Navy) tetapi pada masa sama turut menawarkan satu peluang unik: menghapuskan simbol kekuasaan rejim di samudera terbuka. Kapal itu menjadi buruan kapal-kapal Royal Navy diketuai oleh HMS Hood, kapal kebanggaan mereka. Tetapi cubaan pertama Royal Navy tidak berhasil dan Bismarck berhasil menenggelamkan Hood menerusi tembakan meriam dari jarak 10 batu dalam satu pertempuran laut yang sengit. Walaupun berjaya membanggakan Raeder dengan memusnahkan simbol kebanggaan Royal Navy, Bismarck juga turut mengalami kerosakan.

Bagi pihak Royal Navy, itu merupakan sesuatu yang tidak boleh diterima. Justeru, semua aset Royal Navy dikerahkan termasuk kapal pengangkut pesawat dan kapal selam untuk memburu Bismarck untuk membalas dendam. Dua hari selepas Hood ditenggelamkan, dua pesawat udara British berjaya mengesan kedudukannya dan melepaskan torpedo ke dalam air dengan berat 1,600 kilogram. Salah satunya berjaya mengenai Bismarck atau lebih tepat bahagian kemudi, kipas dan bilik kemudi kapal. Bagi nakhoda kapal, Laksamana Gunther Lutjens, beliau tahu Bismarck akan menjadi sasaran mudah pihak British. Manakala bagi Raeder, ia amat menggusarkan tetapi arahannya kepada Bismarck mudah saja: lawan sehingga kapal tersebut tenggelam. Pada 27 Mei 1941, selepas dibedil bertubi-tubi dengan artileri British selama dua jam, akhirnya Bismarck tenggelam sekaligus menjatuhkan maruah Kriegsmarine dengan 2,000 kelasi m***.

Berita tenggelamnya Bismarck merupakan satu bencana kepada Hitler dan Raeder dipertanggungjawabkan sepenuhnya atas apa yang berlaku. Berikutan kegagalan Bismarck, Pelan Z yang direncanakan Raeder ditarik balik dan semua sumber yang diperuntukkan untuk kapal-kapal gergasinya dipindahkan untuk pembinaan kapal-kapal selam Donitz. Tirpitz kemudiannya digerakkan ke Norway bukan sekadar untuk melindungi kepentingan strategik rejim di situ tetapi kerana ia berhampiran laluan konvoi Atlantik yang digunakan untuk menyalurkan bekalan kepada Kesatuan Soviet yang ketika itu berperang dengan rejim. Dengan kehadiran Tirpitz, ini memaksa Royal Navy lebih berwaspada dan terpaksa memperuntukkan lebih banyak sumber untuk melindungi konvoi.

Arahan Hitler kepada Kriegsmarine mudah sahaja: jangan terlibat dalam sebarang bentuk pertempuran laut dan ini juga terpakai kepada Tirpitz. Die Fuhrer tidak mahu kehilangan kapal-kapal mereka yang berharga kepada pihak musuh dan tugas mengganggu konvoi ini diserahkan kepada gerombolan kapal selam Donitz. Malangnya, satu pasukan petugas khas Kriegsmarine melanggar arahan Hitler dan terlibat dalam pertempuran sengit dengan Royal Navy pada 31 Disember 1942. Apabila berita itu diketahui beliau, ia membuatkan Hitler naik minyak dan menyebabkan semua kapal Kriegsmarine dibubarkan bagi membolehkan sistem senjatanya dipasang pada Tembok Atlantik. Berang dengan tindakan Die Fuhrer, Raeder akhirnya meletak jawatan. Satu kapal diberi pengecualian iaitu Tirpitz.

Karamnya sebuah impian…

Tirpitz
diarah berlayar ke utara Norway dan berlabuh di Kafjord dengan tujuan
menjimatkan penggunaan bahan api dan meletakkannya pada kedudukan strategik
untuk memburu kapal-kapal musuh. Apabila momentum perang beralih kepada pihak
Bersekutu, Tirpitz menjadi sasaran utama mereka dan menjadi keutamaan Perdana
Menteri Britain ketika itu, Winston Churchill. Churchill melihat menenggelamkan
Tirpitz bukan sekadar menghapuskan aset penting Kriegsmarine tetapi menyuntik
kemenangan psikologi kepada armada laut pihak Bersekutu menjelang D-Day pada
musim panas 1944.

Tetapi pihak rejim tidak akan membiarkan aset berharganya itu daripada menjadi sasaran pihak Bersekutu. Pertama, mereka menggunakan mesin menjana asap putih yang tebal bagi menyukarkan pesawat-pesawat udara musuh mengesan kedudukan Tirpitz. Kedua, mereka meletakkan meriam anti-pesawat pada bukit-bukit yang mengelilingi Kafjord bagi membolehkan mereka mengesan dan menembak jatuh pesawat-pesawat Bersekutu. Namun pada September 1944, Britain mempunyai senjata terbaru iaitu bom Tallboy. Bom ini berupaya memusnahkan sasaran yang sukar dimusnahkan seperti bunker yang diperbuat daripada konkrit atau kapal bersaiz gergasi seperti Tirpitz. Bom yang digugurkan pada kelajuan supersonik dengan berat 1,200 kilogram itu mampu memusnahkan mana-mana sasaran yang dimahukan mereka.

Pada 15 September 1944, sekumpulan pesawat Tentera Udara British (Royal Air Force/RAF) melancarkan serangan udara ke atas Tirpitz dengan satu daripadanya berjaya mengenai kapal gergasi berkenaan. Bom tersebut seharusnya cukup untuk menenggelamkan Tirpitz tetapi terima kasih kepada lapisan tambahan badan kapal dan bahagian kalis air tambahan yang dicadangkan Raeder, ia masih terapung. Tetapi menurut Holland, ia sudah tidak boleh lagi berlayar dan hanya boleh digunakan sebagai platform senjata saja. Tetapi bila mendengar khabar British masih takut dengan kelibat Tirpitz, ia kemudiannya dibaiki dan dibawa ke Tromso sekaligus menjadi sebahagian daripada Tembok Atlantik.

Tetapi Hitler terlupa dengan memindahkannya ke Tromso, ini menjadikan Tirpitz sasaran mudah pesawat-pesawat pengebom RAF yang berpangkalan di Scotland. Dan sasaran utama mereka masih lagi kapal gergasi yang menjadi kebanggaan Hitler. Dua bulan selepas gagal menenggelamkan Tirpitz, pesawat-pesawat ini menggugurkan 10 bom Tallboy ke atas kapal berkenaan sekaligus menyaksikan kapal tersebut akhirnya karam di fjord Norway. Dan walaupun usaha salvaj bangkai kapal berkenaan telah digerakkan pada tahun 1950, masih ada 20% baki bangkai yang berada di kawasan fjord berkenaan. Daripada 1,700 krew dan anak kapal Tirpitz, hampir seribu m*** lemas dalam serangan berkenaan.

Dengan tenggelamnya Bismarck dan Tirpitz, maka berakhirlah juga aspirasi Hitler menguasai lautan dunia. Menurut Holland, antara sebab projek kapal gergasi ini gagal ialah kekurangan kapal bersaiz sama seperti Bismarck dan Tirpitz, tidak disokong oleh kapal-kapal perang lain dan Kriegsmarine tidak mempunyai kapal pengangkut pesawat untuk menyokong operasi kedua-dua kapal. Tambahnya, kapal perang yang disokong dengan operasi udara merupakan masa depan pertempuran di laut dan itu gagal disedari oleh pihak rejim. Sementara arkitek kedua-dua kapal iaitu Raeder ditahan dan dibicarakan atas dakwaan melanggar Perjanjian Versailles. Beliau kemudiannya dihukum penjara seumur hidup sebelum dibebaskan beberapa tahun kemudian atas alasan kesihatan sebelum meninggal dunia pada tahun 1960.

RUJUKAN:

1.
National Geographic. (2014). Nazi Megastructure. Episod: Hitler’s Megaships. https://www.youtube.com/watch?v=kVRU-Tk4Kx4

2.
Bishop, Patrick. (2015). Bismarck Battleship — The Terror of the Nazi Fleet.
History on the Net. https://www.historyonthenet.com/bismarck-battleship


Liu Bang: Kisah Petani Yang Menjadi Maharaja China

Kehidupan Liu Bang merupakan kisah yang penuh pancaroba dan liku-liku perjalanan. Beliau dilahirkan dalam keluarga petani namun meniti masa-masa perdana sebagai maharaja Cina. Liu Bang (juga dikenali sebagai Maharaja Gaozu bagi Han) merupakan pengasas dinasti diraja kedua Cina, iaitu Dinasti Han.Sebagai seorang maharaja, Liu Bang sangat dipengaruhi oleh falsafah Confucius dan banyak tindak-tanduk beliau didasarkan pada ajaran-ajaran tersebut. Beliau secara umum dikenang sebagai seorang pemerintah yang adil dan baik hati, sering berlawanan sifat dengan pemerintahan tirani Qin Shi Huang, maharaja pertama Dinasti Qin.

SIAPAKAH LIU BANG?Liu Bang dilahirkan dalam sebuah keluarga petani yang hidup di Wilayah Pei (berlokasi di Jiangsu, Cina moden) yang pada masa itu merupakan wilayah jajahan Chu. Semasa Liu Bang menjadi maharaja, hikayat legenda tentang asal-usulnya mula dihasilkan bagi menghadirkan faktor keabsahan pada pemerintahannya. Tradisi membuat mitos sebegini berterusan dan bahkan berkembang dalam kalangan sejarahwan Cina walaupun setelah kemangkatan Liu Bang.Salah satu mitos ini misalnya menceritakan bagaimana Liu Bang dikandungkan oleh ibunya. Di dalam hikayat ini, ibunya terperangkap dalam sebuah kejadian ribut lantas mencari teduhan di bawah jambatan. Terdapat juga versi yang sedikit berbeza dengan mitos ini di mana ibu Liu Bang dikatakan mengalami satu mimpi.Apapun, dalam kedua-dua mitos ini memerihalkan bagaimana keadaan langit menjadi gelap dan petir dan kilat sabung-menyabung di dada langit. Semasa suaminya pulang (sama ada ke bawah jambatan mahupun di dalam kamar tidur), beliau terlihat seekor naga berada di sebelah si isteri. Liu Bang dipercayai telah dikandungkan tidak lama selepas berlakunya insiden luar biasa ini.

Sebagai kanak-kanak, Liu Bang dicatatkan memiliki sifat yang lantang dan berkarisma – sifat yang beliau terus zahirkan sehingga ketika beliau menjadi pemimpin. Namun, beliau juga merupakan seorang kanak-kanak yang malas, tidak menunjukkan sebarang minat terhadap aktiviti bertani ataupun belajar. Setelah usianya menginjak dewasa, beliau dilantik sebagai pegawai rondaan dan berkhidmat kepada Dinasti Qin di peringkat wilayah.Personaliti dirinya membuatkan beliau menjadi satu figura yang masyhur di kampung halamannya. Beliau turut berjaya menjalinkan hubungan yang mesra dengan pegawai-pegawai kerajaan yang lain di wilayah itu. Liu Bang juga menarik minat Lu Wen, seorang lelaki kaya di wilayah itu yang kemudiannya meminangkan anak perempuannya, Lu Zhi untuk dikahwinkan dengan Liu Bang. Dalam erti kata lain, Liu Bang berkahwin dengan wanita yang berkedudukan lebih tinggi daripadanya dari segi kedudukan sosial.

PERSETERUAN DENGAN XIANG YUQin Shi Huang mangkat pada tahun 210SM dan maharaja yang menggantikannya tidak mewarisi kehebatan yang beliau miliki. Hal ini membuka peluang kepada negara-negara yang ditakluk oleh Qin untuk memberontak dan cuba meraih semula kemerdekaan. Liu Bang, walaupun tidak tergolong dalam kelas pemerintah, mengambil keputusan untuk meneguhkan kedudukannya. Beliau memanjat tangga sosial sehingga pada akhirnya berkonflik dengan seorang pemimpin ulung, Xiang Yu.

Konflik yang tercetus di antara mereka berdua bermula apabila Raja Huai III dari Chu berjanji untuk mengurniakan gelaran “Raja Guangzhong” kepada sesiapa sahaja yang berjaya memasuki Guangzhong, wilayah paling utama bagi Dinasti Qin. Liu Bang berhasil mengalahkan Xiang Yu dalam perlumbaan ini dan tiba terlebih dahulu di Xianyang, ibu kota Qin. Di sana, maharaja terakhir Qin, iaitu Ziying sendiri menyerah diri.

Konflik di antara Xiang Yu dengan Liu Bang ini terkenal dengan panggilan P*rang Chu-Han. Salah satu insiden paling masyhur yang berlaku sepanjang konflik ini adalah peristiwa Jamuan di Gerbang Hong pada tahun 206SM, di mana Xiang Yu cuba membvnuh Liu Bang.

Kejadian tersebut nyaris-nyaris meragut nyawa Liu Bang. Mujur, beliau dapat meloloskan diri. Dalam Pertempuran Gaixia pada empat tahun kemudian, beliau meraih kemenangan muktamad ke atas seterunya itu. Berikutan pembunuhan diri Xiang Yu setelah usainya pertempuran dan penyerahan kalah Chu kepada Han, maka Liu Bang pun ditabalkan sebagai Maharaja Cina.

MAHARAJA GAOZU BAGI HANLiu Bang sering dianggap sebagai seorang pemerintah yang baik dan sering menerapkan ajaran-ajaran Confucius dalam pentadbirannya. Namun, beliau sendiri berasal-usul sebagai seorang yang kasar dan selalu memandang rendah kepada mana-mana cendekiawan. Keadaan ini berlanjutan lama bahkan setelah beliau menjadi maharaja. Sudut pandangnya yang sebegitu hanya berubah apabila beliau bertemu dengan seorang cendekiawan bernama Lu Jia, yang berjaya meyakinkan beliau tentang garis-garis panduan untuk memerintah sesebuah empayar menurut ajaran Confucius.Walaupun terkenal sebagai seorang yang berperibadi luhur dan baik, Liu Bang boleh berubah menjadi seorang lelaki yang keras dan tegas apabila berhadapan dengan sebarang ancaman yang cuba menggugat kekuasaannya. Hal ini jelas terpamer menerusi cara beliau menangani tujuh orang raja feudal bukan-kerabat, yang mana wilayah-wilayah pentadbiran mereka dilihat oleh Liu Bang sebagai ancaman kepada wilayah kekuasaannya. Oleh kerana itu, sebahagian daripada mereka dilucutkan jawatan sambil yang lain pula dijatuhi hukuman m4ti, konon kerana memberontak.Liu Bang menghembuskan nafasnya yang terakhir pada tahun 195SM, akibat luka yang diakibatkan oleh panah sasar semasa kempen ketenteraannya pada tahun lalu dalam menentang pemberontak Ying Bu, salah seorang dari tujuh raja feudal bukan-kerabat. Jasadnya disemadikan di permakaman diraja di Changling. Kedudukan sebagai maharaja digantikan oleh puteranya, Liu Ying.

TERJEMAHAN DARI:Wu Mingren. (9 Mei 2019). The Rags to Riches Story of Liu Bang: Peasant, Rebel, Chinese Emperor. Ancient Origins.https://www.ancient-origins.net/history-famous-people/rags-riches-story-liu-bang-peasant-rebel-chinese-emperor-0010018


Antara Gigi Dan Islam

Pada artikel sebelum ini, sudah pun dikongsikan berkisarkan satu isu yang menjadi polemic hangat dalam kalangan masyarakat kita pada hari ini, iaitu fake braces atau juga dikenali sebagai pendakap gigi palsu.

Banyak dapatan atau respons sejurus artikel tersebut dinaikkan oleh tim The Patriots. Ada yang menyuarakan kesakitan mereka pada saat dipasangkan braces pada giginya. Ada yang bertanyakan tentang hukum-hukum fiqh dalam perubatan pergigian dan yang paling terkesan, adalah luahan daripada salah seorang sahabat.

Hampir sahaja dia terjerumus dalam kancah fake braces ini. Murah dan cantik-cantik katanya. Ironinya, kegiatan ini dijalankan sekadar di rumah-rumah sahaja. Mujur dia cepat-cepat mendapatkan konsultasi daripada doktor yang bertauliah di klinik pergigian. Kagetnya, giginya harus dirujuk kepada pakar! Maka benar kata orang tua-tua dahulu, jangan sudah terhantuk baru nak terngadah.

Pada kali ini, satu lagi perkongsian tentang perkara yang masih lagi berada dalam ruang lingkup rawatan pergigian, iaitu rawatan membersihkan karang gigi atau juga dikenali sebagai scaling.

Berdasarkan pemerhatian, perkara ini juga menjadi salah satu isu hangat dalam kalangan masyarakat bukan sahaja di Malaysia, malah seantero dunia.

MITOS RAWATAN

Sebelum memulakan pengenalan terhadap topik utama, teringin rasanya untuk menceritakan sedikit kisah ‘lagenda’ di sebalik rawatan ini. Masyarakat di negara kita begitu sinonim dengan cerita-cerita mitos seperti anak dara yang bernyanyi sambil memasak, kelak dia akan berkahwin dengan lelaki tua dan banyak lagi.

Hakikatnya, cerita-cerita sebegini direka oleh nenek moyang kita semata-mata untuk lebih berhati-hati dalam melakukan aktiviti seharian. Tidak dapat dinafikan bahawa masyarakat kita begitu berpegang teguh kepada adat.

Pun begitu. Rawatan pergigian tidak ketinggalan daripada tempias mitos-mitos ini. Ada yang percaya bahawa jika seseorang pergi ke klinik untuk menjalani rawatan scaling, maka gigi akan semakin tipis seterusnya menyebabkan gigi menjadi goyang.

Bahkan ada juga yang percaya bahawa sekiranya seseorang mencabut gigi geraham atau wisdom teeth, maka akan menyebabkan hilang pendengaran!

Dahsyat!

PENGENALAN

Rawatan scaling adalah salah satu rawatan bukan pembedahan (surgical) bagi merawat penyakit gusi seperti gingivitis dan periodontis. Prosedur ini membolehkan karang gigi dikikis dari permukaan gigi dan akar menggunakan peralatan ultrasonik atau handpiece.

Alat ini berfungsi dengan penghasilan getaran yang dijana oleh angin turbin selaju 25 000 hingga 40 000 Hertz. Getaran selaju ini mampu menanggalkan karang gigi dan menghilangkan kesan-kesan hitam pada permukaan gigi.

Justeru, pancutan air digunakan apabila scaling dijalankan bagi mengelakkan tip ultrasonik menjadi terlalu panas. Selain daripada menggunakan alat ultrasonik, karang gigi juga boleh dikikis menggunakan peralatan tangan tanpa menggunakan pancutan air. Proses ini dilakukan pada permukaan gigi dan di bawah paras gusi.

Memang benar, gigi akan terasa tipis sejurus selepas scaling kerana selama ini gigi kita ‘tebal’ bukanlah daripada ketebalan yang asli, melainkan disebabkan oleh plak atau karang yang telah dikikis tadi! Jadi, kita akan memperoleh ketebalan ‘ori’ kerana sudah tidak ada lagi benda asing pada permukaannya.

Penyebab utama berlakunya karang gigi adalah plak pada gigi. Plak disebabkan oleh bakteria dan sisa-sisa makanan yang tidak dibersihkan di dalam mulut.

Mulut kita mengandungi banyak mikroorganisma. Dalam pada itu, mikroorganisma ini akan mencerna sisa-sisa makanan yang tidak dibersihkan dan seterusnya menjadi plak yang menyebabkan karang gigi.

HUKUM FIQH

Fiqh didefinisakan dengan maksud faham atau kefahaman daripada segi bahasa. Dalilnya adalah menerusi surah an-Nisa ayat yang ke-78,

أَيْنَمَا تَكُونُوا يُدْرِككُّمُ الْمَوْتُ وَلَوْ كُنتُمْ فِي بُرُوجٍ مُّشَيَّدَةٍ ۗ وَإِن تُصِبْهُمْ حَسَنَةٌ يَقُولُوا هَٰذِهِ مِنْ عِندِ اللَّهِ ۖ وَإِن تُصِبْهُمْ سَيِّئَةٌ يَقُولُوا هَٰذِهِ مِنْ عِندِكَ ۚ قُلْ كُلٌّ مِّنْ عِندِ اللَّهِ ۖ فَمَالِ هَٰؤُلَاءِ الْقَوْمِ لَا يَكَادُونَ يَفْقَهُونَ حَدِيثًا

“Maka apakah yang menyebabkan kaum itu hampir-hampir tidak memahami perkataan (nasihat dan pengajaran)?”

Ayat ini juga ada dijelaskan oleh Imam Ismail Ibn Kathir dalam Tafsir Ibn Kathir karangan beliau sendiri,

“Allah SWT berfirman dalam ayat ini bagi mengingkari orang-orang yang mengucapkan kata-kata yang muncul daripada keraguan, kebimbangan, kurang kefahaman serta ilmunya dan bertambahnya kejahilan juga kezaliman.”

Adapun daripada sudut istilah fuqaha dan para ulama, fiqh bermaksud mengetahui hukum-hakam syarak melalui dalil-dalil daripada nas dengan kaedah istinbat hukum berserta perincian daripada mazhab-mazhab.

Perubatan pula merupakan satu bidang aplikasi sains yang berkaitan dengan kemahiran dalam mengenalpasti jenis penyakit, merawat (diagnosis and treatment) serta pencegahannya (prevention).

Secara ringkasnya, kedua-dua frasa ini dapat dikonklusikan bahawa fiqh perubatan atau pergigian merujuk kepada mengaplikasikan pengetahuan dan kefahaman yang mendalam mengenai isu-isu rawatan dalam bidang perubatan agar melandasi ketetapan Islam dengan berpaksikan prinsip-prinsip dalam al-Quran dan hadis agar boleh dijadikan panduan hidup yang diberkati Allah SWT.

PERBAHASAN FIQH PERUBATAN.

Kita sudah mengetahui maksud frasa fiqh perubatan. Maka, serba sedikit kita sudah jelas bahawa Islam merupakan agama yang sangat menjaga kebajikan umatnya dalam segenap aspek, termasuk kesihatan. Sekarang akan cuba saya ringkaskan sebab-sebab Islam membahaskan perkara ini dengan begitu terperinci sekali.

Perbahasan fiqh perubatan, menurut kaca mata Islam terbahagi kepada tiga bahagian utama :

HUKUM ASAL PERUBATAN.

Bidang perubatan merupakan salah satu urusan muamalat Islam dan asal sesuatu perkara dalam muamalat adalah HARUS. Namun, perkara ini perlu senantiasa disandarkan kepada syariat-syariat Islam.

Perlunya keselarasan yang tepat daripada sudut kefahaman antara hukum fiqh dan bidang perubatan bagi memastikan keharmonian antara hukum dan masalah.

Anas bin Malik RA pernah berkata bahawa Nabi Muhammad SAW bersabda mafhumnya,

“Kamu lebih mengetahui urusan dunia kamu.” (Hadith riwayat Muslim).

Allah SWT juga ada menyatakan dalam Surah al-Baqarah ayat ke-29,

هُوَ الَّذِي خَلَقَ لَكُم مَّا فِي الأَرْضِ جَمِيعاً ثُمَّ اسْتَوَى إِلَى السَّمَاء فَسَوَّاهُنَّ سَبْعَ سَمَاوَاتٍ وَهُوَ بِكُلِّ شَيْءٍ عَلِيمٌ

“Dialah (Allah) yang menjadikan untuk kamu segala-galanya yang ada di muka bumi.

Rawatan scaling adalah rawatan bertujuan untuk membersihkan gigi yang telah kotor dan kuning disebabkan oleh penyakit, kesan sampingan ubat tetracycline antibiotic, trauma, karies atau radang gigi serta staining dalaman dan luaran.

Sekali lagi ditekankan bahawa asal sesuatu perkara dalam muamalat adalah HARUS! Begitu juga dengan rawatan ini yang pada asalnya, hukumnya adalah harus jika bukan bertujuan untuk mengubah warna asal gigi dan juga tiada perkara yang boleh membawa kepada pengharamannya.

Misalnya, terdapat mudarat yang besar apabila rawatan ini diteruskan atau terdapat penggunaan bahan-bahan pemutih berunsurkan najis yang tidak halal.

Amat penting bagi setiap seorang daripada kita faham dan hadam masak-masak berkenaan dengan konsep niat.

Imam an-Nawawi ada mengatakan dalam kitab karangannya, Kitab Hadis Arbain Nawawi (Hadis 40), bahawa Nabi Muhammad SAW pernah bersabda maksudnya,

“Bahawasanya segala amalan itu adalah bergantung dengan niat dan setiap orang akan mendapat (pahala) berdasarkan yang dia niatkan…hinga akhir hadis.” (Riwayat Imam Bukhari dan Imam Muslim).

Imam Ahmad dan Imam Syafi’e menjelaskan,

“Di dalam hadis tersebut, terdapat satu pertiga ilmu. Sebabnya ialah usaha seseorang itu adalah sama ada dengan hati, lidah atau anggota tubuh badannya. Maka niat dengan hati adalah salah satu daripada tiga pembahagian tersebut.”

Kenapa penting sangat hadis ini dalam kehidupan seharian kita? Ya. Sangat penting! Kerana dalam sehari, kita tidak terlepas daripada melakukan pelbagai aktiviti, dari kita bangun pagi sehinggalah tidur kembali.

Setiap amalan dan perbuatan yang kita jalankan sewajarnya menjadi ibadah apabila disertakan dengan niat yang ikhlas semata-mata kerana Allah dan menuntut keredhaan-Nya.

Jadi, di sini sudah terang lagi bersuluh, bahawa sekiranya kita berniat melakukan sesuatu bukan kerana Allah, maka perkara itu bukanlah dikira sebagai satu ibadah bahkan boleh menjauhkan kita daripada reda Allah.

Nauzubillahi minzalik!

Hukum asal melakukan rawatan scaling ialah harus seperti yang telah dijelaskan tadi. Namun, hukumnya akan berubah kepada HARAM dan berdosa sekiranya berniat untuk menambah seri kecantikan untuk tatapan ramai.

Melakukan sesuatu terhadap semua gigi yang sediakala elok dan tidak terdapat cacat cela padanya bukanlah rawatan tetapi sengaja memolekkan keadaan gigi yang sememangnya sudah baik.

Tetapi, sekiranya ada gigi yang berubah warna daripada putih kekuningan menjadi gelap dan hitam ekoran daripada kematian saraf gigi disebabkan karies yang dalam ataupun penyakit seperti fluorosis, maka perkara ini menjadi HARUS kerana anomali ini menjadikan seseorang dapat dikenalpasti dengan mudah dan boleh merendahkan keyakinan dirinya.

MASALAH YANG DIHADAPI DUNIA SEKARANG.

Ekoran daripada ketidakfahaman terhadap hukum fiqh dan syarak dalam Islam, maka sesetengah individu gagal untuk mengamalkan perbuatan yang baik dan tepat dalam kehidupan seharian.

Budaya hedonisma dan mengikut-ikut semakin bermaharajalela dalam diri masyarakat sekarang. Budaya-budaya barat yang tidak baik juga merupakan antara anasir jahat yang menjadi cabaran utama dunia masa kini.

Allah SWT telah berfirman dalam surah Luqman pada ayat ke-6 dan ke-7,

وَمِنَ النَّاسِ مَن يَشْتَرِي لَهْوَ الْحَدِيثِ لِيُضِلَّ عَن سَبِيلِ اللَّهِ بِغَيْرِ عِلْمٍ وَيَتَّخِذَهَا هُزُوًا ۚ أُولَٰئِكَ لَهُمْ عَذَابٌ مُّهِينٌ • وَإِذَا تُتْلَىٰ عَلَيْهِ آيَاتُنَا وَلَّىٰ مُسْتَكْبِرًا كَأَن لَّمْ يَسْمَعْهَا كَأَنَّ فِي أُذُنَيْهِ وَقْرًا ۖ فَبَشِّرْهُ بِعَذَابٍ أَلِيمٍ

“Dan antara manusia ada yang membeli perkataan yang melalaikan guna untuk menyesatkan manusia dari jalan Allah tanpa ilmu dan menjadikan jalan Allah itu sebagai ejekan. Mereka itulah yang memperolehi azab yang menghinakan. Dan apabila dibacakan kepadanya ayat-ayat peringatan Kami, dia berpaling dan menyombong diri. Seolah-olah dia belum mendengarnya, seperti di telinganya ada penyumbat. Maka berikan khabar gembira kepadanya azab yang pedih”.

Dewasa kini, memutihkan atau mencuci gigi sudah menjadi gejala yang menular dalam dunia kecantikan, bukan sahaja dalam kalangan selebriti malah masyarakat marhaen juga turut terpengaruh.

Bermacam-macam alasan yang digunakan sebagai hujah semata-mata ingin mendapatkan gigi yang cantik dan putih. Ada yang sanggup melabur duit beribu-ribu ringgit hanya kerana ingin memperelok gigi yang sebenarnya sudah sediakala sihat dan putih.

Budaya ini kian mendapat tempat dalam kalangan anak muda Malaysia terutamanya kerana semata-mata ingin kelihatan lebih elok rupa parasnya.

Perkara ini jelas menyalahi hukum fiqh dan syarak dalam Islam kerana sengaja mengganggu kejadian Allah SWT yang telah sediakala elok dan sempurna. Disebabkan oleh niat yang tidak betul, boleh berdosa jadinya.

Situasi ini lebih parah lagi dengan banyaknya ‘pentauliahan’ sebagai doktor pakar dengan hanya menonton tutorial di Youtube. Hanya dengan membeli peralatan ‘rawatan’ gigi yang murah di internet lalu menawarkan perkhidmatan kepada orang awam.

Lalu, dengan datang ke rumah pelanggan atau bertemu di hotel tanpa premis pergigian yang sah, semudah itu doktor Youtube ini mengaut keuntungan tanpa memikira impak dan komplikasi yang bakal dihadapi pesakitnya.

Kehilangan dan kerosakan gigi merupakan antara risiko yang bakal dihadapi apabila mendapatkan perkhidmatan doktor gigi palsu kerana tidak mengikut prosedur rawatan yang betul. Malahan, penyakit berisiko tinggi seperti HIV dan Hepatitis C boleh berjangkit.

Perkara ini berlaku berikutan sikap masyarakat yang tidak suka bersusah dan ingin mendapatkan semuanya dengan pantas dan jalan pintas sahaja. Tambahan pula, sikap amanah terhadap ilmu juga sudah ke laut perginya terutamanya dalam kalangan yang berpendidikan.

Satu lagi punca permasalahan ini berlaku adalah daripada media sosial. Belakangan ini, kita sering ‘menangkap’ penjualan produk-produk pemutih gigi yang dijual secara murah di media sosial, terutamanya di Instagram.

Produk yang dijual tidak mempunyai komposisi yang tepat untuk memastikan gigi selamat dan dapat digunakan secara optimum. Itu belum ambil kira pengiktirafan oleh JAKIM atau Kementerian Kesihatan Malaysia lagi.

Ironinya, produk-produk ini mendapat sambutan yang memberangsangkan kerana harganya yang murah dan agak mudah untuk mendapatkannya.

TEKNIK PENJAGAAN GIGI.

Orang tua-tua pernah pernah berkata, mencegah lebih baik daripada mengubati. Sediakan payung sebelum hujan. Jangan nanti sudah terhantuk, baru nak terngadah. Bahkan, Islam sendiri mengajarkan kita bahawa mengelakkan keburukan itu lebih diutamakan.

Di sini akan disenaraikan beberapa teknik yang difikirkan relevan sebagai penjagaan gigi dan langkah berjaga-jaga sebelum kita terkena sakit – yang katanya lebih sakit daripada putus cinta ; sakit gigi.

Dapatkan pemeriksaan gigi secara berkala berserta pemakanan yang baik dan seimbang. Mudah, tapi harus istiqamah. Insya-Allah akan dapat menjamin kesihatan oral.

“Sesungguhnya siwak dapat membersihkan mulut dan diredai Allah SWT.” (Hadis riwayat al-Bukhari, al-Nasai, Ibnu Hibban.)

Tetapi sayang, amalan ini semakin hilang ditelan arus zaman dan pemodenan.

Impaknya, gigi akan menjadi sensitif lantaran lapisan dentin yang mula terdedah ekoran daripada lelasan (abrasion) pada enamel gigi.

Namun, jika kadar gosokan gigi menggunakan ubat gigi melebihi daripada yang disarankan dan ditambah dengan ditelan semasa memberus, ini akan menyebabkan pengambilan flourida yang berlebihan dan akan menyebabkan flourisis iaitu ion flourida yang berlebihan dalam enamel gigi.

Akhirnya, gigi akan menjadi lemah, poros dan seterusnya menyebabkan patah.

Sisa-sisa ini akan menjadi sumber makanan kepada bakteria dan akhirnya akan menghasilkan asid yang bakal menyebabkan karies atau lubang pada gigi.

10) HINDARI TIGA PERKARA  :Hindari rokok, teh dan kopi! Ketiga-tiga perkara ini akan menyebabkan gigi kita menjadi kuning dan berpotensi menimbulkan plak pada gigi.

Apabila seseorang mengalami sakit gigi yang serius, seluruh anggota badannya tidak lagi dapat berfungsi sepenuhnya untuk menjalani tugasan seharian dengan teratur.

Orang kata, kalau tak boleh buat semua, jangan tinggalkan semua. Apabila karang gigi atau karies ini tidak dirawat dengan segera, akan timbul satu lapisan keras yang dipanggil kalkulus. Kalkulus ini lebih sukar untuk dibersihkan berbanding karies yang biasa. Paling penting ialah kita istiqamah dalam usaha dan ikhtiar kita, moga-moga Allah SWT membantu.

PENUTUP.

Menurut hemat saya, ada satu nilai positif dalam masyarakat Muslim di Malaysia khususnya. Masyarakat Muslim dewasa kini kian celik terhadap hukum-hakam dalam agama Islam.

Perbahasan yang terjadi dari hari ke hari menjerumus kepada hukum-hakam dan dalil-dalil. Justeru, diharapkan agar kita dapat sama-sama mencari sumber dan maklumat yang sahih. Bukan semata-mata kita klik saja pada paparan Syeikh Google atau cukup kita hadir sekali ke pengajian dan usrah, lalu kita dengan sewenang-wenangnya mengeluarkan hukum baru dan berfatwa.

Carilah sumber yang sahih. Rujuk kepada orang yang pakar dan mengetahui. Tanyakan kepada mereka yang belajar dan dipercayai ilmunya.

Salah satu keistimewaan atau kemuliaan manusia sebagai hamba Allah SWT ialah kita telah dianugerahkan satu amanah yang tidak dimiliki oleh seluruh makhluk lain iaitu sebagai khalifah di muka bumi ini.

Justeru, sebagai khalifah yang beriman dan berilmu, kita sewajarnya memikirkan keputusan yang terbaik dan memilih tindakan yang diredai oleh-Nya.

Perilaku seseorang yang bertindak sebagai seorang khalifah dalam bidang pergigian adalah dengan membuat rawatan yang terbaik, memilih bahan pergigian yang baik dan halal, menjalankan urus niaga yang halal dan menegakkan syiar-syiar Islam.

Kepada yang bukan pengamal pergigian, juga tidak terlepas daripada tanggungjawab ini. Bagaimana? Menghindarkan diri daripada urus niaga yang haram, tidak menggunakan bahan-bahan terlarang serta menjaga adab dalam bermuamalat dan jangan lupa untuk mendapatkan konsultasi daripada doktor yang diiktiraf.

Semoga setiap usaha yang kita jalankan akan dapat menjadi bukti di pengadilan Allah SWT kelak, bahawa kita telah berusaha untuk menegakkan syiar-syiar agama-Nya di atas muka bumi ini.

Wallahu Ta’ala A’lam.

Sumber Rujukan :

1) Al-Quran, al-Haramain terjemahan & tajwid berwarna, terbitan Karya Bestari sdn.bhd.

2) Syarah Hadis 40 Imam Nawawi, Dr. Mustafa al-Bugha & Muhyiddin Misto, Edisi Kedua, Persekutuan Melayu Republik Arab-Mesir (PMRAM)

3) Tanyalah Pakar Tentang Fiqh Dental & Kefahaman Mengenai Isu-isu Rawatan Pergigian Menurut Prinsip Islam dan Kaedah Perubatan Moden, Dr. Wan Noorina, Dr. Nik Suhaila, Dr. Wan Abdul Fattah, Telaga Biru sdn.bhd.

4) Fiqh Pergigian Menjawab Keraguan Anda & 21 Soal Jawab Mengenai Hukum dan Isu Dalam Rawatan Pergigian, Dr. Aspalilah Alias, Dr. Nurjehan Mohamed Ibrahim, Dr. Ahmad Wifaq Mokhtar, Cetakan Pertama 2016, Universiti Sains Islam Malaysia (USIM).

5) Q&A Fiqh Perubatan, Dr. Muhamad Rafiqi Hehsan, Cetakan 2015, PTS Publishing House sdn.bhd.

6) www.drwanzsecret.blogspot.com

7) http://www.utusan.com.my/gaya-hidup/kesihatan/ketahui-mitos-rawatan-gigi-1.503475

8) http://www.utusan.com.my/gaya-hidup/kesihatan/bahaya-doktor-gigi-youtube-1.541097

9) http://www.utusan.com.my/gaya-hidup/kesihatan/kosmetik-gigi-kian-popular-1.192875

10) https://halosehat.com/tips-kesehatan/gigi/penyebab-karang-gigi


Lipas Menang Anugerah Nobel

Minggu ini merupakan minggu
anugerah Nobel. Bermula Selasa lalu, pemenang bagi Anugerah Nobel telahpun
diumumkan, bermula dengan bidang Perubatan pada hari Isnin, bidang Fizik pada
hari Selasa, bidang Kimia pada hari Rabu, bidang Penulisan pada hari Khamis dan
hari ini, pemenang anugerah Nobel Keamanan akan diumumkan. Terlebih dahulu
tahniah diucapkan kepada pemenang.

Tahukah anda, selain anugerah Nobel yang penuh glamour tu, sebenarnya ada satu lagi anugerah Nobel lain – satu bentuk parodi kepada anugerah Nobel. Anugerah ini diberi nama Ig Nobel Prize, dan perkataan Ig merupakan singkatan kepada perkataan Ignoble.

Perkataan ni dikira sebagai berlawanan dengan Nobel Prize tu sendiri, sebab orang yang menang anugerah Nobel akan dipanggil Nobel Laureate, dan perkataan Nobel tu sendiri ada kaitan dengan sifat Noble (bunyinya hampir sama) yang membawa maksud kejujuran dan kemuliaan. Jadi, in a sense, Ignoble Noble Prize ni merupakan anugerah yang berlawanan dengan Nobel Prize yang sebenar.

Tema utama Ig Nobel Prize adalah
untuk memberi pengiktirafan terhadap kajian yang melucukan, tapi kalau difikir
balik, membawa kepada pemahaman baru terhadap perkara yang dikaji. Diambil dari
laman web mereka,

“The Ig Nobel Prizes honor achievements that make people LAUGH, and then THINK.”

Anugerah ini dimulakan pada tahun
1991 oleh Marc Abrahams, salah seorang editor dan pengasas bagi majalah Annals of Improbable Research, salah
satu majalah sains berbentuk jenaka. Sepertimana anugerah Nobel yang asal, pemenang
anugerah Ig Nobel ini dibahagikan kepada beberapa kategori, iaitu Biologi,
Kimia, Fizik, Ekonomi, Pendidikan, Keamanan, Penulisan dan Perubatan.

Antara pemenang paling pelik
pernah menang anugerah ni adalah Dr. Elena Bodnar, seorang pereka yang mereka bra yang
boleh ditukarkan menjadi topeng muka (ya, ini memang kelakar). Jangan tanya
aku macam mana benda ni berfungsi. Aku tak tahu. Dr. Elena menang anugerah Ig
Nobel pada tahun 2009 dalam bidang Kesihatan Umum (2009 Public Health awards).

Selain dari kajian di atas, satu lagi kajian menarik yang menang anugerah Ig Nobel adalah kajian “Adakah kucing cecair” – “Can a Cat Be Both Liquid and Solid?” oleh Marc-Antoine Fardin. Dalam kajian beliau, Mark berjaya menunjukkan (menggunakan prinsip dinamik bendalir sebenar) bahawa kucing sebenarnya adalah cecair (lol). Mark juga mengambil soalan dari audience secara online berkenaan kajiannya, jadi kalau korang berminat nak tahu lebih lanjut, boleh cuba tanya dia sendiri.

Untuk tahun ini, pemenang bagi bidang Perubatan adalah Silvano Gallus, yang membuat kajian mengenai makan pizza boleh mengurangkan risiko kanser dan serangan jantung, dengan syarat Pizza tu kena dibuat dan dimakan di Itali sahaja (mungkin sebab tempat kajian dia di Itali sebenarnya). Dalam bidang Biologi pula, pemenang pada tahun ini adalah pengkaji lipas! Ew. Topik yang mereka kaji sebenarnya adalah bagaimana lipas mengesan medan magnet Bumi serta bagaimana mereka menggunakan medan magnet untuk tujuan navigasi (ala-ala mata manusia) dan reaksi mereka terhadap perubahan medan magnet. Cool sebenarnya kajian ni!

Dalam bidang Anatomi manusia, Ig Nobel Prize mengiktiraf kajian mengenai suhu di bahagian scrotum manusia yang sepatutnya berada dalam keadaan simetri (kalau sebelah kanan panas, sebelah kiri pun sepatutnya lebih kurang lah). Scrotum tu apa?

Scrotum tu kalau dalam bahasa orang tua dipanggil sebagai kantung telur. Untuk anugerah Kimia, pemenang adalah dari penyelidik yang mengukur berapa banyak air liur yang dihasilkan oleh budak berumur lima tahun, yang dibuat oleh saintis dari Jepun. Orang Jepun ni boleh tahan pelik rupanya.

Untuk kategori Ekonomi, anugerah ini dimenangi oleh pengkaji yang mengkaji transmisi atau penyebaran bakteria melalui duit (aku rasa patutnya dia menang bahagian perubatan), dan untuk bahagian Keamanan, pemenang adalah dari kumpulan penyelidik yang menyelidik mengenai kesan kepuasan yang kita dapat setelah kita menggaru bahagian yang terasa gatal. Ya tak ya jugak. Kenapa kita rasa macam puas lepas kita garu eh? Kalau kau orang baca kertas kajian tu pun, sebenarnya tiada konklusi definitive pun kenapa kita rasa puas, kajian itu lebih kepada satu bentuk assessment atau semakan kepada tahap kepuasan kita apabila kita menggaru, dengan mengambil kira kadar intensity kita menggaru dan bahagian yang kita garu.

Pelik jugak pemenang-pemenang anugerah ni dan kajian mereka sebenarnya. Untuk ketahui lebih lanjut mengenai anugerah Ig Nobel Prize ni, boleh tekan link ni. Hm. Dan kalau kau orang ada idea unik atau kajian unik yang kau orang nak buat, boleh komen dekat bawah. Kita buat bersama-sama. Kalau tak dapat hadiah Nobel pun, dapat hadiah Ig Nobel pun boleh lah kot…


Ada Musuh Keliling Pinggang Lagi Bagus Untuk Hidup?

Semua orang di dunia ini kalau boleh tidak mahu memiliki musuh kerana takut perkara-perkara buruk akan terjadi. Dalam dunia perniagaan misalnya, permusuhan boleh dianggap sebagai sesuatu yang sangat negatif oleh sesetengah peniaga. Ini kerana mereka berpendapat, memusuhi orang lain akan membuatkan perniagaan mereka runtuh secara tiba-tiba.

Situasi ini kita boleh lihat melalui pembukaan kedai-kedai kecil dan kebiasaannya permusuhan tersebut akan membawa kepada sihir. Dari situlah kita banyak dengar kisah kedai buka tapi pelanggan tak nampak dan makanan di kedai cepat basi. Kalau jenis yang tak nak main sihir, mereka pergi report kepada majlis berkenaan kedai pesaing. Kadang-kadang kedai pesaing pun memang buat salah seperti gangguan asap masakan dan buka meja di parkir. Itu jadi modal untuk kedai lain jatuhkan mereka.

Maka banyak yang akan buka kedai jauh daripada pesaing ataupun barang jualan mereka tidak sama seperti pesaing. Tapi pernah perasan tak banyak restoran makanan segera rilek je buka berdekatan dengan pesaing mereka? Sebagai contoh di Simpang Renggam, anda boleh lihat KFC, Mekdi, Family Mart, Pizza Hut dan Domino’s Pizza dibuka berdekatan. Semua fastfood ini tak takut kena sihir ke sebab cuba kacau pelanggan setia KFC?

Dalam ekonomi, keadaan sedemikian rupa dipanggil sebagai hotelling model location. Secara asanya ia berfungsi apabila dua kedai berada pada tempat dan miliki pelanggan yang sama. Senang cerita bayangkan anda ada buka kedai nasi bajet di depan sebuah universiti. Selama setahun anda berniaga, keuntungan memang berlipat kali ganda kerana monopoli. Selepas itu, ada satu lagi kedai nasi bajet buka berdekatan kedai anda.

Disebabkan anda sudah lama berniaga, kedai anda menjadi pilihan para pelanggan. Jadi kedai baru itupun berpindah lokasi di betul-betul depan pagar universiti dan pelanggan pasti akan lihat dia dahulu berbanding anda. Pelanggan yang beli di kedai anda pun berkurang lantas memaksa anda pindah ke lokasi sama.

Gaduh punya gaduh, akhirnya anda mencapai kata sepakat dengan dengan pesaing untuk buka kedai di lokasi yang sama sebelah menyebelah. Masing-masing dilarang mengubah sebarang kedudukan bagi memastikan pelanggan dan keuntungan dapat dibahagi sama rata. Harus diingatkan juga apabila sudah sepakat, anda dan pesaing tidak boleh menaikkan harga sesuka hati.

Andai kata anda menaikkan harga nasi bajet serendah 50 sen sekalipun, itu akan membuat pelanggan terus pergi ke kedai pesaing. Sama juga jika anda menurunkan harga ataupun tidak mahu ikut pesaing menaikkan harga, itu akan membunuh kedai lain.

Sekarang ini cuba lihat kebanyakan kawasan di Malaysia, pasti fast food seperti KFC mudah didapati walaupun berada di pekan koboi seperti Kerayong dan Benut. Beberapa tahun kemudian, anda akan dapati banyak fastfood akan dibuka di sekeliling KFC. Apa yang fast food lain buat adalah perhatikan dulu kemandirian KFC di sesebuah kawasan tersebut. Jika KFC mampu bertahan dengan lama, fast food lain akan lebih yakin untuk membuka cawangan di situ kerana miliki segmen pelanggan yang sama.

Sebenarnya fast food lain telah menjadikan musuh mereka iaitu KFC sebagai indikator utama sama ada kawasan itu sesuai atau tidak untuk buka cawangan baru. Ini kerana fast food lain tidak perlu buat bermacam kajian untuk kenali pelanggan. Jika KFC dikunjungi ramai orang, fastfood lain yakin mereka boleh mendapatkan pelanggan dengan sangat mudah.

Kalau tengok dari kaca mata KFC nampak macam tidak adil tetapi kena ingat kehadiran fast food lain menandakan sesebuah kawasan itu sedang membangun. Malah pendapatan penduduk sekitar juga meningkat kerana mampu makanan fast food dengan kerap biarpun mahal. Jadi semakin ramai pelanggan yang akan mengunjungi KFC.

Inilah yang gagal difahami oleh kedai-kedai kecil di luar sana bahawa miliki musuh sebenarnya sangat baik. Jika mereka amalkan hotelling model location, mungkin isu-isu sihir dan report ke majlis tidak akan timbul. Mereka dapat bangunkan kawasan tersebut sebagai tempat makan yang menjadi pilihan utama pelanggan.

Nasib baiklah, KFC tak buat kerja gila nak santau kedai fastfood lain sebab buka cawangan berdekatan mereka.

RUJUKAN:

Riyanto, Y. (2008). Product differentiation. Industrial Organization 1. Dipetik daripada https://cpb-us-e1.wpmucdn.com/blogs.ntu.edu.sg/dist/5/615/files/2013/12/Lecture-6-EC3322-Sem-I-2008-2009.pdf


EA Vs Reddit: Kapitalis Vs Komuniti Internet

Tahun lepas merekodkan satu peristiwa yang boleh dikira bermakna buat komuniti maya terutamanya komuniti permainan video (gaming). Buat pertama kalinya sebuah post di Reddit membawa impak yang besar sehingga menyebabkan sebuah syarikat kerugian berbillion dollar,memaksa akta baru untuk dibincangkan dan juga membuka mata semua orang dalam industri. Mungkin ramai di Malaysia tidak tahu tentang perkara ini,tapi saya ingin berkongsi cerita ini kerana ia memberi pengajaran bahawa sesiapa sahaja (walaupun anda hanya duduk di kerusi berkongsi post di internet) boleh membawa perubahan. Inilah dia EA ( Electronic Arts ) vs Reddit.

Sebelum bermula mari kita kenal dulu siapa yang bertanding:

Di bucu kanan ( Electronic Arts )

Electronic Arts (EA) adalah antara syarikat permainan video terbesar di dunia dengan nilai bersih menjangkau sehingga 33 billion US dollar dan keuntungan tahunan sehingga 4 billion us dollar setahun. EA memiliki banyak IP (intellectual property) antaranya yang paling popular di Malaysia adalah FIFA, Need For Speed, Battlefield dan juga Command and Conquer.

Pada tahun 2013, EA mengumumkan yang mereka menerima hak eksklusif dari Disney untuk membangunkan dan menerbitkan permainan video dari francais Star Wars. Ini menjadikan EA satu-satunya syarikat permainan yang boleh menerbitkan permainan video dari Star Wars sehingga tahun 2023. EA tidak membuang masa dan terus menerbitkan permainan video Star Wars Battlefront pada tahun 2015 dan Star Wars Battlefront 2 pada tahun 2017. Star Wars Battlefront 2 lah yang menjadi pemangkin pertarungan ini.

Di Bucu Kiri (Reddit)

Reddit adalah satu platform pengumpul berita, berita sosial di dunia maya (seperti forum). Dengan lebih mudah kita boleh menyamakan reddit ni dengan forum-forum seperti lowyat.net. Ditubuhkan pada tahun 2005 oleh Steve Hoffman dan Alexis Ohanian, Reddit kini mempunyai 243 juta pengguna yang menjadikannya laman sesawang ke-8 terbesar di dunia. Sesiapa sahaja pengguna berdaftar boleh memuat naik gambar, teks, video ataupun pautan ke reddit dan pengguna berdaftar boleh “upvote” ,“ downvote”, ataupun komen pada post tersebut.

Reddit mempunyai banyak saluran (atau “subreddit”) yang beroperasi mengikut minat pengguna, seperti subreddit untuk sains, teknologi dan juga permainan video. Ada juga subreddit yang didedikasikan khas untuk peminat siri, filem atau permainan video tertentu. Untuk pertarungan ini subreddit yang terlibat adalah subreddit khusus untuk Star Wars Battlefront (r/StarWarsBattlefront).

Kronologi Pertarungan

Star Wars Battlefront adalah sebuah permainan video aksi tembak menembak yang bersandarkan pada francais filem Star Wars. Diterbitkan pada tahun 2015, ia adalah remake dari permainan video klasik dengan nama yang sama. Terbitan yang pertama,Star Wars Battlefront 1, walaupun mencatat jualan yang memberansangkan (14 juta salinan dalam masa 6 bulan), ia menerima kritikan hebat dari peminat permainan video terutamanya dari segi kandungan (semua permainan hanya atas talian, dan tiada kempen pemain solo (single player campaign). EA berjanji untuk menambah kandungan untuk pemain solo yang tidak bermain atas talian pada keluaran keduanya (Star Wars Battlefront 2), tetapi dalam diam EA menambah format mikrotansaksi dalam Star Wars Battlefront 2 untuk mengaut keuntungan berlipat kali ganda.

Pada awal November 2017, EA mengumumkan yang Star Wars Battlefront 2 (SWBF2) sudah boleh dimiliki awal dalam tempoh percubaan untuk mereka yang melanggan servis EA Access. Ketika itulah peminat mendapati sesuatu yang tidak kena. SWBF2 dipenuhi dengan sistem mikrotransaksi sehinggakan watak-watak, atau karakter yang popular di dalam Star Wars (seperti Darth Vader dan Luke Skywalker) dikunci sehinggalah anda membayar amaun tertentu ataupun dengan bermain lama untuk membolehkan karakter tersebut ‘dibuka kuncinya’. Ianya boleh diperumpamakan seperti anda membayar RM 15 untuk menonton filem, tetapi anda tidak boleh menonton penamat filem tersebut sehingga anda membayar lagi RM 5 untuk menonton pengakhiran filem. Begitulah teruknya sistem mikrotransaksi dalam SWBF2.

Peminat menjadi berang dan meluahkan perasaan di Reddit. Seorang pengguna u/TheHotterPotato membuat analisis terperinci (menggunakan Excel spredsheet) dan membuat kesimpulan yang ia memerlukan sehingga 40 jam tempoh bermain untuk membolehkan watak-watak tersebut ‘dibuka kuncinya’.  Pengguna bernama u/MBMMaverick meluahkan kekesalannya di Reddit dan berhasrat untuk membatalkan pembeliannya dan meminta pemulangan duit dari EA. EA membalas post tersebut dengan jawapan paling politik yang “tujuan mereka hanyalah untuk memberi perasaan bangga dengan kejayaan mereka membuka kunci untuk karakter-karakter yang mereka ingini”. Komen tersebut menjadi komen yang paling banyak “downvote” dalam sejarah Reddit dengan 607,000 downvote.

Impak

Post tersebut mendapat perhatian media-media elektronik seperti Kotaku, The Verge dan juga media-media utama seperti BBC. EA memberi respons dengan berjanji untuk membuang sistem mikrotransaksi sepenuhnya dari SWBF2. Tetapi segalanya sudah terlambat, saham EA jatuh merundum menyebabkan EA kerugian sehingga 3 billion US Dollar. Jualan SWBF2 mereka merosot berbanding iterasi yang lepas

Sesetengah negara seperti Belgium berhasrat untuk mengharamkan penjualan SWBF2 dan Chris Lee seorang ahli politik Amerika memberi tentangan yang keras terhadap praktis EA dan berhasrat untuk mengkaji akta untuk mengawal selia sistem mikrotransaksi dalam permainan video. Walaupun EA hanya hilang 3 billion USD dari nilai mereka yang berjumlah 33 billion itu,tetapi semua orang dalam industri sudah mula membuka mata mereka untuk mengawal selia sistem mikrotransaksi dalam permainan video supaya lebih adil kepada pengguna

Kesimpulan

Ini bukan kali pertama diserang komuniti maya seperti ini. EA pernah diundi sebagai syarikat paling terburuk di Amerika untuk dua tahun berturut-turut pada tahun 2012. Ianya tahun yang sama didedahkan bahawa kilang Apple di China beroperasi dalam keadaan yang sangat teruk sehingga memaksa orang membunuh diri. Bagi peminat peminat permainan video, keadaan permainan video mereka lebih penting dari nyawa orang di China. Tapi itu bukan mesej artikel ini, mesejnya adalah jika satu post tentang permainan video sahaja boleh membawa impak sebegini rupa, bagaimana jika post itu berkenaan dengan isu-isu yang lebih penting?

Rujukan:

Sumber Gambar:


Jenayah Seksual: Undang-undang Bukan Jawapan Mutlak

Tujuh laporan jenayah seksual terhadap kanak-kanak dilaporkan dalam seminggu. Terbaharu, seorang bapa dituduh dengan 600 pertuduhan merogol anak tirinya selama dua tahun menggemparkan negara termasuklah seorang bapa 36 tahun yang dituduh liwat anak yang berusia 15 tahun di Mahkamah Sesyen Jenayah Seksual Terhadap Kanak-Kanak. Ini pastilah sesuatu yang mengejutkan. Namun kalau ikutkan realitinya, jenayah seksual ini bukanlah sesuatu yang baharu kerana jenayah seksual ini seringkali terjadi hatta sejak dari dahulu lagi. Kita boleh ingat derita Sharlinie dan Dirang. Juga kisah Richard Huckle dan Nur Fitri pelajar genius Matematik Imperial College.

Jenayah

Sebelum kita masuk ke dalam jenayah seksual, baiklah kita fahami bagaimana sesuatu jenayah itu ditakrifkan kerana saya kira kita perlu faham bahawa apabila disebutkan jenayah, ini adalah berdasarkan beberapa pendekatan yang diambil menerusi beberapa lensa penentuan kerana jenayah tidak ada satu tafsiran khusus yang komprehensif. Hal ini bersesuaian dengan perkembangan bagaimana masyarakat memandang sesuatu perlakuan sebagai jenayah atau bagaimana pendirian sesebuah kerajaan mengenal pasti dan berpendirian paternalistik untuk menjenayahkan sesuatu yang bersifat personal misalnya. Beberapa pendekatan boleh dilihat untuk menentukan adakah sesebuah perlakuan itu satu jenayah ataupun tidak. Berikut adalah beberapa pendekatan/lensa yang boleh dilihat menetukan definisi jenayah:

1. Lensa perundangan. Pendekatan ini bermaksud apa-apa yang diperundangkan (dijadikan statut) adalah dikira sebagai jenayah. Maka, hal ini merujuk terus kepada undang-undang bertulis. Melanggar peruntukan-peruntukan tersebut akan dikira sebagai jenayah di sisi negara. Contohnya, perlakuan zina tidak dijenayahkan dalam Kanun Keseksaan. Maka tafsiran amnya, di negara ini, zina bukanlah satu jenayah kecuali mereka yang beragama Islam kerana Muslim Malaysia tertakluk kepada Undang-Undang Jenayah Syariah Neger-Negeri yang semuanya menjadikan zina satu kesalahan.

2. Lensa kecederaan sosial. Menerusi lensa ini pendekatan yang dilihat sebagai mencederakan sosial seperti kestabilan dan keamanan sosial yang membawa kepada keresahan awam. Dalam hal ini, walaupun tiada undang-undang bertulis, maka tetap dikira sebagai kesalahan/jenayah.

3. Lensa merentasi norma umum budaya. Ada beberapa perlakuan yang seiring dengan perkembangan zaman, perlakuan tersebut mula diterima merentasi budaya negara-negara bahawa perlakuan tersebut adalah satu jenayah. Contohnya, pemerdagangan orang, jenayah siber, keganasan (terrorism) dan korupsi.

4. Lensa pelabelan masyarakat. Dalam hal ini, masyarakat sendiri akan melabelkan sesuatu itu sebagai satu kesalahan ataupun jenayah. Keadaan ini berlaku terutamanya kehidupan dalam satu-satu komuniti yang mencapai satu standard penerimaan yang sama berkenaan sesuatu perlakuan yang tak boleh diterima. Seringkali pelabelan ini akan berasaskan adat resam, nilai-nilai adat komuniti, akhlak, tatasusila, budi bahasa, budi pekerti dan sebagainya. Contohnya, masyarakat Malaysia tidak menerima perlakuan homoseksual sebagai satu perkara yang berada dalam lingkungan tabii.

5. Lensa hak asasi. Boleh dikatakan, lensa ini bersifat luas pemakaiannya. Umumnya, pencabulan hak asasi adalah satu jenayah. Di Malaysia, tertakluk kepada pengecualian, hak asasi dijamin bawah Perlembagaan Persekutuan dalam Bahagian II Artikel 5-13; hak terhadap hidup, hak berpersatuan, hak berhimpun, kebebasan bersuara dan sebagainya.

6. Lensa strata sosial. Pendekatan ini mengambil kira kepelbagaian masyarakat yang menggunakan kedudukan, kuasa dan kekuasaan golongan sesuatu sebagai asas menentukan sesuatu itu sebagai satu jenayah atau kesalahan. Contohnya, orang kaya yang mempunyai harta, kuasa dan kedudukan akan mempengaruhi kerajaan supaya harta bendanya, kedudukannya dillindungi undang-undang daripada ancaman mush-musuhnya. Orang yang berharta akan memerlukan undang-undang perlindungan harta. Peruntukan undang-undang sebegini, tidak membawa apa-apa kebaikan kepada mereka yang miskin.

7. Lensa agama. Melalui lensa ini, apabila pendekatan menggubal undang-undang diambil, perlulah dilakukan dengan berhati-hati. Hal ini kerana kewujudan perbezaan antara kepercayaan dan agama. Misalnya, soal zina, agama Islam menjadikan ia satu kesalahan jenayah menurut Enakmen Jenayah Syariah Negeri-Negeri manakala agama lain mungkin hanya menjadikannya satu kesalahan moral. Contoh lain misalnya, Islam membolehkan lelaki berpoligami namun bagi bukan Muslim, menurut Akta Memperbaharui Undang-Undang (Perkahwinan dan Perceraian) 1976, perkahwinan monogami sahaja yang dibenarkan undang-undang.

8. Lensa etika dan amalan. Lensa ini mengambil pendekatan dari ketertiban, keteraturan, atau tingkah laku sama ada dalam komuniti, organisasi ataupun dalam sesuatu bidang pekerjaan yang menggariskan etika dan amalan. Perlakuan yang bertentangan dengan etika dan amalan ini boleh disebutkan sebagai satu jenayah menurut lensa ini.

Melalui lensa-lensa ini, kita dapat mengerti bagaimanakan sesebuah perlakuan itu dianggap sebagai satu jenayah dan tidak memukul rata kesemua perlakuan tanpa menimbang tara sudut pandang pandangan tersebut. Ada beberapa perlakuan yang datang daripada sudut pandang yang berbeza menyebabkan kewujudan berbagai-bagai kelompok manusia yang memandang sesebuah perlakuan tersebut sebagai jenayah ataupun tidak. Di sinilah asas yang perlu difahami bagaimana ketidaksetujuan dalam kaedah mekanisme undang-undang itu dapat terjadi.

Namun apa-apa yang kita perlu fahami, secara asasnya, apabila sesuatu perlakuan itu diperundangkan dan diletakkan dalam statut sebagai sebuah kesalahan atau jenayah, secara bertulis, maka umumnya perlakuan itu dikira sebagai jenayah kerana peruntukan yang menyebut sesuatu kesalahan itu bersifat lebih jelas, objektif, seragam dan mempunyai nilai undang-undang berbanding takrifan atau pendapat daripada mana-mana kelompok masyarakat. Pokoknya selagi badan perundangan (Parlimen) belum menggubal (atau menyertakan) peruntukan berkaitan dengan sesuatu perlakuan sebagai jenayah, perlakuan tersebut bukanlah satu kesalahan jenayah secara amnya.

Jenayah seksual.

Memahami lensa-lensa pendekatan di atas, maka kita dapat fahami, bagaimana penerimaan terhadap jenis-jenis perlakuan seksual tertentu sehingga ia dijenayahkan. Di Malaysia, ada beberapa capah keadaan di mana jenayah seksual dikategorikan jika mengikut peruntukan Kanun Keseksaan. Saya akan ringkaskan beberapa sebagai input tambahan masyarakat awam. Antaranya:

1. Rogol (Seksyen 375). Berlaku apabila seorang lelaki bersetubuh dengan seorang wanita. Kemasukan zakar sahaja adalah mencukupi untuk membuktikan berlakunya rogol. Dan situasi ini berlaku dalam keadaan tiadanya kerelaan atau kemahuan wanita tersebut. Ya. Seks secara persetujuan bersama tidak dikira sebagai rogol (kecuali rogol statutori yang melibatkan kanak-kanak bawah 16 tahun). Rogol tidak berlaku dalam kalangan sesama jenis. Rogol juga tidak dikira berlaku antara sepasang suami isteri yang sah kecuali dalam tempoh perceraian. Antara suami isteri, keengganan isteri untuk melakukan seks tidak dikira rogol kerana peruntukan seksyen 375A terpakai yang memperuntukkan suami mengasari isteri untuk tujuan bersetubuh.

2. Kesalahan luar tabii (Seksyen 377, 377A, 377CA 377D dan 377E). Persetubuhan luar tabii meliputi persetubuhan dengan haiwan, liwat (konsensual dan tidak konsensual), jenayah seksual dengan kemasukan objek, melanggar kesopanan, dan kelucahan melampau melibatkan kanak-kanak. (Apabila berkenaan kanak-kanak juga turut melibatkan peruntukan dalam Akta Jenayah Seksual Kanak-Kanak 2017.)

3. Sumbang mahram. (Seksyen 376A). Sumbang mahram berlaku jika lelaki atau seorang perempuan melalukan persetubuhan dengan orang lain dalam keadaan hubungan mereka itu tidak dibenarkan di bawah undang-undang, agama, adat atau kebiasaan norma bagi lelaki dan perempuan tersebut berkahwin yang membawa hukuman tidak kurang 6 tahun dan tidak lebih 20 tahun serta dikenakan sebatan (seksyen 376B).

4. Mencabul kehormatan (Seksyen 354). Seksyen ini memperuntukkan sesiapa sahaja yang menyerang atau menggunakan kekerasan jenayah kepada mana-aman orang dengan niat mencabul kehormatan orang tersebut. Hukuman penjara yang boleh sampai 10 tahun atau denda, ata usebat atau mana-mana dua.

5. Mengaibkan kehormatan (Seksyen 509). Mengaibkan kehormatan boleh terjadi dalam keadaan apa-apa yang disebutkan, dibuat bunyi atau isyarat, ditunjukkan benda, supaya hasil daripada perlakuan tersebut boleh dilihat oleh orang yang ditujukan dan menganggu kesantunan mereka. Hukuman penjara tempoh boleh sampai 5 tahun, atau denda atau kedua-duanya.

Punca Jenayah Seksual

Punca jenayah seksual ini boleh berlaku kerana pelbagai sebab. Adakalanya kerana pembalasan dendam seseorang, adakalanya kerana pengalaman buruk yang membentuk persepsi, peperangan dan penjajahan (contoh seperti Rape of Nanking), amalan masyarakat dan sebagainya. Jenayah seksual juga boleh berlaku dalam keadaan dunia teknologi moden yang budayanya sangat hypersexualised sehingga, membentuk perlakuan seksual sebagai satu norma lazim masyarakat yang membuka ruang kepada tindakan jenayah keganasan seksual. Boleh jadi jenayah seksual juga berlaku kerana kekuasaan atau dominasi patriarki yang menjadikan wanita sebagai objek seks (sexual objectification). Apa-apa pun, punca jenayah seksual ini boleh berpunca daripada aspek psikologi, sosioekonomi dan politik. Undang-undang juga boleh menjadi punca jenayah seksual daripada berlaku. Misalnya, ketiadaan, kelompongan dan kekaburan undang-undang sebagai agen menghukum perogol atau pedofil misalnya, juga boleh menyebabkan jenayah seksual sukar dibanteras kerana tidak ada pengawal seliaan yang efektif.

Undang-Undang Sebagai Mekanisme

Dalam kriminologi, undang-undang bergerak sebagai satu mekanisme untuk mengawal selia perlakuan manusia. Undang-undang jenayah adalah segala yang diperundangkan berdasarkan lensa-lensa yang disebutkan. Dalam konteks yang lebih besar, undang-undang sifatnya menghukum, mendidik, mengawal dan mencegah. Ramai sarjana menyetujui, dalam Teori Keadilan Jenayah, undang-undang jenayah khususnya berfungsi sebagai mekanisme mencapai keadilan secara retributif iaitu balasan yang setimpal dengan perlakuan jenayah seseorang.

Undang-undang juga bertindak sebagai agen perubahan sosial. Perubahan sosial menurut Anwarul Yaqin adalah:

“Perubahan dalam aktiviti masyarakat, hubungan, pola tindakan, kaedah pengajaran anak-anak dan sikap terhadap sesuatu perkara.”

Perubahan sosial ini boleh berlaku secara dua cara: (1) bukan perundangan dan (2) secara perundangan.

Kaedah secara bukan perundangan boleh berlaku atau dimulai dengan kudeta, tekanan masyarakat, hartal, boikot, pengaruh media, pendidikan penyebaran ideologi dan berbagai lagi. Puncak perubahan melalui bukan perundangan tentulah secara revolusi.

Secara perundangan pula, Malaysia sudah mempunyai peruntukan bahagian jenayah seksual dalam Kanun Keseksaan atau mana-mana undang-undang yang menyebut tentangnya. Begitu juga akta khusus yang digubal seperti Akta Kesalahan Jenayah Seksual Terhadap Kanak-Kanak (AKJSTK) 2017.

Tetapi sungguhpun peruntukan-peruntukan sebegini wujud, data statistik kes-kes jenayah seksual masih lagi meruncing. Antara tahun 2006 sehingga 2015, sebanyak 29,698 kes rogol dilaporkan. Namun data ini hanyalah melibatkan mangsa rogol perempuan (75% adalah bawah umur). Dianggarkan purata lima kes rogol terhadap kanak-kanak dilaporkan setiap hari di negara ini menjadikan keseluruhan 13,272 kes dilaporkan sejak 2010 hingga Mei lalu. Kesalahan rogol merupakan statistik tertinggi selain cabul, sumbang mahram dan luar tabii. Kesalahan rogol merangkumi 59.7 peratus bagi tempoh berkenaan, kesalahan lain melibatkan penderaan seksual kanak-kanak termasuk cabul (6,014 kes atau 27.04 peratus), sumbang mahram (1,766 kes atau 8.07 peratus) dan luar tabii (1,152 kes atau 5.18 peratus).

Ini pastilah bukan data yang inklusif namun ia cukup untuk menggambarkan keadaan runcingnya masalah jenayah seksual di negara kita. Saya yakin, masih terdapat kes-kes yang belum dan tidak dilaporkan termasuklah mangsa terutamanya dalam kalangan kanak-kanak lelaki.

Disebabkan data dan statistik ini, ramai yang berpendapat, undang-undang adalah jawapan kepada permasalahan jenayah seksual ini. Katanya, kita perlu menggubal undang-undang yang baharu contohnya AKJTK 2017 walhal peruntukan Kanun Keseksaan seksyen 377E misalnya sudah cukup luas untuk digunakan membuat pertuduhan.

Itu belum lagi yang berkobar-kobar mengaitkan dengan sentimen hudud dan sebagainya. Saya sudah beberapa kali menerangkan pada ramai yang bertanya, undang-undang (baik sivil atau syariah) bukanlah satu jawapan mutlak kepada apa-apa pun permasalahan dalam dunia ini khususnya dalam isu jenayah seksual. (Dalam undang-undang syariah, isu jenayah seksual selain zina, jatuh di bawah takzir dengan jenis hukuman boleh sama dengan hudud atau ditetapkan kerajaan.)

Kita boleh ada beratus-ratus peruntukan undang-undang yang digubal. Peruntukan-peruntukan dalam Kanun Keseksaan sudah ada. Kemudian AKJSTK 2017 juga telah digubal. Mahkamah Khas untuk perbicaraan ini juga ada. Tapi hakikatnya, permasalahan tentang jenayah seksual ini tidaklah berpunca sepenuhnya daripada kelompongan undang-undang ini.

Saya fikir, masyarakat perlu faham, zina atau jenayah seksual tidak berlaku hanya kerana kelompongan undang-undang. Namun jenayah ini berlaku kerana tiada pendedahan awal dalam pendidikan kepada anak-anak dan remaja sedari awal (tak terkecuali kepada orang dewasa umumnya). Undang-undang hanya bertindak sebagai lapisan kedua kepada solusi permasalahan ini. Bagilah lambakan peruntukan pun, jika mangsa tidak tahu hak dan perlindungan yang diberikan mereka, tidak ada gunanya juga.

Kelompongan inilah yang menjadi asas kepada keruncingan masalah jenayah seksual. Anak-anak memilih sumber dan cara yang lain (i.e pornografi, interaksi media sosial dsb) untuk belajar tentang perkara-perkara seksual. Eksplorasi dengan sendiri ini adalah bahaya kerana bukan sahaja mesejnya sudah salah namun tiada agen kawal selia untuk memberitahu baik-buruk sesuatu perkara.

Penjenayah dewasa pula memilih untuk meneruskan kegiatan jenayah seksual seperti tidak ada kesedaran tentang tanggungjawab dan kesan-kesan tindakan mereka sebelum melakukan jenayah ini.

Jadi kelompongan yang kita hadapi sekarang pastilah bukanlah dari capah perundangan semata-mata. Kita tidak ada mekanisme perubahan sosial yang asas dan utama –yang bukan bersifat perundangan dan yang boleh bertahan lama. Maka, dalam hal ini, saya fikir, pastilah pendidikan seks itu penting untuk mengisi kekurangan dan kelompongan ini. Hal ini diakui oleh Mufti Wilayah Persekutuan sendiri ketika negara diributkan dengan isu taraf anak luar nikah beberapa minggu lepas.

“Sebenarnya, punca utama masalah ini adalah tersebarnya budaya zina yang tidak terkawal. Isu penamaan anak ini hanyalah simptom bagi masalah zina yang mengakar sebagai punca dalam masyarakat. Betapa lemahnya pendidikan seks yang berasaskan Islam dan betapa mudahnya akses kepada bahan-bahan lucah dan pergaulan bebas antara lelaki dan perempuan yang bukan ajnabi. Jika kita mengambil langkah jangka pendek seperti ini, ianya seperti mengambus masalah yang sebenar ke bawah tikar yang akhirnya akan terluah juga.”

Pendidikan membawa kepada pencerahan lalu membolehkan masyarakat menggunakan akal merasionalkan tindakan. Terutamanya dalam hal-hal yang dianggap tabu seperti perkara-perkara seksual ini. Masyarakat serta kerajaan pula perlu bertanggungjawab dalam menyediakan pendidikan seksual secara terkawal ini. Pendidikan akan meningkatkan keupayaan individu membuat pilihan yang berkualiti. Pilihan-pilihan ini, akan membolehkan mereka untuk memilih dengan pengetahuan asas sedia ada (informed choice) lalu membolehkan mereka untuk memilih pertimbangan keputusan yang lebih berkualiti (informed decision).

‘Informed choice’ dan ‘informed decision’ ini akan meningkatkan kesedaran masyarakat terutamanya generasi muda untuk lebih bertanggungjawab dengan pilihan masing-masing berbanding menyalahkan punca-punca yang lain. Ini akan banyak membantu dalam pembuktian actus reus (perbuatan) dan mens rea (niat/keadaan mental) semasa pertuduhan dibuat sekaligus meningkatkan kelancaran urusan keadilan di mahkamah jenayah.

Kita perlu akui zina atau jenayah seksual tidak berlaku kerana kelompongan undang-undang sahaja. Sebahagian besar faktornya adalah kerana individu sendiri yang tidak boleh mengawal diri (atau kekurangan pengetahuan dan kesedaran?). Pendidikan membolehkan mereka berupaya membina benteng moral sendiri.

Realiti bahawa manusia akan sentiasa ada sifat buruknya terutamanya sebagai sexual beings tidaklah dapat dinafikan. Setidak-tidaknya, dengan pendidikan dan pendedahan awal secara terancang, tindakan mereka selepas pilihan dibuat itu akan membolehkan mereka bersifat lebih bertanggungjawab dan urusan penghakiman akan lebih adil kerana pilihan dibuat dalam keadaan mereka tahu tentang kesan tindakan mereka. Kecuali dalam keadaan-keadaan tertentu, maka undang-undang akan memainkan peranan di sini.

Jadi tolonglah faham. Undang-undang ada banyak fungsi termasuklah mendidik. Namun untuk menampung kelompongan dalam pendidikan ini dan dibebankan kepada undang-undang dan pengurusan keadilan sahaja, hanyalah satu mekanisme yang sia-sia dan buang masa. ‘A problem-solution mismatch’. Undang-undang adalah tindakan penegasan. Usah lagi bergantung pada undang-undang semata-mata. Hatta undang-undang syariah pun belum tentu dapat menjamin masyarakat dan penjenayah ini untuk memahami tindakan mereka.

Perubahan sosial, akan menjadi lebih efektif, jika kedua-dua agen perubahan ini bergerak selari dan saling melengkapkan. Jangan ada yang tertinggal. Tidak ada yang datang dahulu dan lain datang kemudian. Undang-undang bukan jawapan mutlak kepada jenayah seksual.

Sampai bila kita nak dengar, dalam satu minggu, ada 7 kes jenayah seksual ini? Sampai bila kita nak dengar bapa, abang, pakcik yang sepatutnya melindungi meliwat anak dan kanak-kanak masa bulan puasa? Sampai bila nak harapkan undang-undang sahaja waima sivil atau syariah sekalipun tanpa pendedahan melalui pendidikan?

Bukankah pendidikan bemula daripada rumah?

Sumber:

Abdur Rahman I’doi, Shariah: The Islamic Law, A.S Nordeen, Kuala Lumpur, 1990.

Anwarul Yaqin, Law and Society in Malaysia, International Law Book Services, Petaling Jaya, Selangor Darul Ehsan, 1996.

Bayan Linnas Siri ke-106 : Isu Penamaan “Bin/Binti Abdullah” Kepada Anak Tidak Sah Taraf Oleh Mahkamah Rayuan, Pejabat Mufti Wilayah Persekutuan, http://muftiwp.gov.my/index.php/ms-my/perkhidmatan/bayan-linnas/1714-bayan-linnas-siri-ke-106-isu-penamaan-bin-binti-abdullah-kepada-anak-tidak-sah-taraf-oleh-mahkamah-rayuan , Ogos, 2017.

Data dan Statistik: Kementerian Pembangunan Wanita dan Masyarakat dan Polis Diraja Malaysia.

Harits Asyraf Hasnan, ‘Purata lima kes rogol kanak-kanak sehari – KPWKM’, http://www.astroawani.com/berita-malaysia/purata-lima-kes-rogol-kanak-kanak-sehari-kpwkm-150626, Julai 27, 2017.

Haswira Nor Mohamad Hashim & Anida Mahmood, Law, Morality, Justice, Freedom and Equality, The Underlying Concepts, Mcgraw Hill (Malaysia) Sdn. Bhd., 2009.

Kanun Keseksaan Malaysia.

Prof. Dr. Anwarullah, The Criminal Law of Islam, A.S Nordeen, Kuala Lumpur, 1997.

Rafidah Mat Ruzki, ‘Bapa berdepan 600 dakwaan liwat, rogol anak’, Laman Portal BH Online, https://www.bharian.com.my/berita/kes/2017/08/310178/bapa-berdepan-600-dakwaan-liwat-rogol-anak, 8 Ogos 2017.

Shamsuddin Suhor, Jenayah dan Kanun Keseksaan, Dewan Bahasa dan Pustaka, Kuala Lumpur, 2016.

Tuan Buqhairah Tuan Muhamad Adnan, ‘Didakwa Liwat Anak Tiga Kali Sehari’, Laman Portal Sinar Harian Online, http://www.sinarharian.com.my/semasa/didakwa-liwat-anak-tiga-kali-sehari-1.716624, 10 Ogos 2017.


Ideologi Neo-Nazi Pengganas Christchurch

Si celaka psiko yang melepaskan tembakan terhadap jemaah Masjid Al-Noor di Christchurch, New Zealand ialah seorang penganut ideologi “neo-Nazi”.

Si celaka yang bernama Brenton Tarrant ini ialah seorang ahli kumpulan neo-Nazi bernama “Fourteen Words”, merujuk kepada slogan “We must secure the existence of our people and a future for white children” yang panjangnya 14 perkataan.

Dekat beg dia dan dokumen yang dia muat naik ke Internet beberapa jam sebelum mengganas (“The Great Replacement”) pun terdapat simbol “Black Sun” yang merupakan simbol gerakan neo-Nazi.

Neo-Nazi, dari nama dah boleh agak, mereka ada kaitan dengan ideologi Nazisme. Awalan “neo-” bermaksud sesuatu dalam bentuk baharu.

Nazisme ialah ideologi rasmi negara Jerman dari tahun 1933-1945 yang membawa kepada “Holocaust” (pembunuhan beramai-ramai) kaum Yahudi. Di mata penganut mata Nazisme, bangsa Jerman atau bangsa “Aryan” ialah bangsa yang paling mulia, manakala bangsa lain-lain seperti Yahudi dan Slav ialah bangsa-bangsa hina yang patut dihapuskan kerana menggugat kelangsungan hidup Aryan.

Selepas kematian Adolf Hitler dan kekalahan Jerman dalam Perang Dunia Kedua, ideologi Nazisme turut berkubur sama. Tapi ideologi pengagungan kaum Aryan atau kaum kulit putih dihidupkan kembali dalam bentuk neo-Nazisme.

Tapi neo-Nazi lebih kepada acah-acah Nazi. Berbeza dengan Nazi asal yang menyerang negara lain, fokus gerakan neo-Nazi lebih kepada menyerang kaum pendatang yang dianggap sebagai ancaman kepada peluang pekerjaan mereka.

Sama seperti Nazi, golongan neo-Nazi juga menggemari simbol dan mitologi kaum Eropah pagan atau sebelum Kristianisasi. Mereka menganggap Kristian sebagai rekaan Yahudi untuk melemahkan orang Eropah. “Black Sun” ialah simbol pagan. Dalam laman 8chan, Brenton Tarrant juga meninggalkan mesej “see you all in Valhalla” – Valhalla ialah syurga dalam mitologi Norse (Eropah Utara) sebelum kedatangan Kristian.

Neo-Nazi dah lama berakar di Eropah. Cuma di tahun-tahun kebelakangan ini makin menjadi-jadi. Serangan di Norway pada tahun 2011 yang mengorbankan nyawa 77 orang pun dilakukan oleh neo-Nazi.

Neo-Nazi mengganas demi menghalang kemasukan imigran Muslim yang mereka lihat sebagai ancaman kepada kelangsungan hidup kaum kulit putih di Eropah. Dalam dokumen “manifesto” yang Brenton Tarrant muat naik sebelum mengganas, si celaka ini melabel golongan imigran Muslim sebagai “penceroboh” (invaders), dan menjadi kewajipan baginya untuk memberhentikan “pembersihan etnik” (genocide) secara senyap ke atas kaum putih.

Tajuk manifesto tersebut, “The Great Replacement” merujuk kepada teori yang dipelopori oleh penulis Perancis bernama Renaud Camus. Camus melihat kemasukan imigran Muslim dari negara Timur Tengah dan Afrika Utara sebagai satu “konspirasi” elit untuk memusnahkan “jati diri” Eropah. Menurut golongan ini, imigran Muslim ini akan “meng-Islam-kan” Eropah dengan membina masjid, melaksanakan undang-undang syariah dan memegang kuasa politik.

Benda-benda macam ini walaupun kedengaran merepek, tapi ia memberi inspirasi kepada orang yang tak ada halatuju hidup atau sampah masyarakat seperti Brenton Tarrant. Mereka anggap walaupun mereka tak ada apa-apa, tapi mereka sedang mempertahankan masa hadapan generasi akan datang dengan menghapuskan “musuh” kepada tamadun Eropah.

Kat senapang Brenton Tarrant siap tertulis “Vienna 1683” yang merujuk kepada Pertempuran Vienna tahun 1683 di mana tentera Eropah berjaya menewaskan tentera Turki. Ideologi pelampau atau ekstrimis menarik orang dengan menyakinkan mereka bahawa kegiatan mereka ialah “perjuangan suci” demi bangsa dan agama. Sama juga macam cara ISIS nak tarik orang.

Kejadian kali ini membuktikan bahawa, keganasan melampau boleh dilakukan oleh apa-apa jenis manusia dengan apa-apa fahaman. Boleh datang dari ekstimis takfiri seperti ISIS atau neo-Nazi macam Fourteen Words. Malah Buddhis yang selalu dikaitkan dengan imej pencinta keamanan juga boleh melakukan pembersihan etnik ke atas kaum Rohingya.

Tapi disebabkan media lebih fokus untuk mencipta naratif “Islam agama keganasan”, maka cerita neo-Nazi ini kurang di-highlight dalam media arus utama. Orang Islam lah paling esktrim, walaupun mereka yang dibunuh, mereka juga yang salah kerana berhijrah ke negara orang menganggu ketenteraman masyarakat, menurut sesetengah ahli politik “far right” di New Zealand dan Australia.

Semoga ruh para syuhada yang terkorban dicucuri rahmat oleh-Nya.


Kronologi Saga Mesut Ozil Tinggalkan Arsenal

Beberapa hari lepas, Mesut Ozil baru sahaja mengemas kini akaun media sosialnya yang menunjukkan beliau sudah tiba di bumi Turki. Mesut Ozil sudahpun bersetuju untuk menamatkan kontrak mewah beliau bersama Arsenal untuk menyertai Fenerbache.

Ramai sudah sedia maklum bahawa Mesut Ozil merupakan rakyat Jerman yang mempunyai pertalian darah dengan Turki.

Hubungan baik beliau dengan pemimpin tertinggi negara itu juga menunjukkan beliau akan mudah selesa di sana.

Mari kita imbas kronologi ringkas Mesut Ozil di Arsenal dan dimanakah silapnya sehingga beliau membuat keputusan untuk berhijrah walaupun pada satu ketika, beliau boleh dijadikan lagenda kelab tersebut.

Pada 2 September 2013, Mesut Ozil menjadi pemain termahal Jerman setelah melengkapkan perpindahan ke Arsenal dari Real Madrid dengan nilai perpindahan sebanyak €42.3 juta.

Sidang media pertama Ozil sebaik sahaja tiba di Arsenal, beliau mengatakan ketika itu beliau sanggup datang dengan nilai percuma untuk bermain bersama Arsenal.

14 September tahun 2013 menjadi saksi perlawanan pertama Ozil bersama Arsenal.

Pada debut beliau, beliau berjaya mencipta assists untuk Giroud sekaligus membantu Arsenal menang menentang Sunderland 3-1.

Pada 1 October 2013, ketika Cristiano Ronaldo dinobatkan sebagai pemenang Ballon D Or, Ronaldo mengatakan bahawa beliau rasa sangat marah apabila menerima khabar Ozil sudah dijual.

Menurut beliau, Ozil merupakan pemain yang sangat faham tentang gerakan gerakan beliau di atas padang. Pada ketika itu, Ozil juga turut tercalon untuk Ballon d Or.

Penghujung musim 2013/2014, Ozil menamatkan saingan liga EPL dengan 7 jaringan dan 14 bantuan gol pada musim pertamanya. Statistik ini jelas menunjukkan bahawa kualiti yang diperlukan Arsenal sebelum ini berjaya diisi oleh Mesut Ozil.

Pada 8 November 2015, Ozil mencipta satu rekod baharu di saingan liga EPL apabila beliau mencipta bantuan gol dalam enam perlawanan berturut turut.

Pada tahun yang sama juga, Ozil berjaya mencipta statistik mencipta peluang jaringan terbanyak dalam satu perlawanan ketika menentang Bournemoth.

Pada tahun 2016, Arsenal sudah memulakan langkah untuk melanjutkan kontrak Ozil dan pada bulan yang sama Mesut Ozil sudah membuat penampilan yang ke 100 buat Arsenal.

Pada musim tersebut Ozil berjaya mencipta lapan jaringan dan 20 bantuan gol.

Pada musim seterusnya Oziil terus konsisten dimana merekodkan jumlah jaringan dan bantuan gol melebihi 20 pada dua musim seterusnya.

Pada Ogos 2018, Mesut Ozil menukar nombor jersey ke nombor 10 setelah Jack Wilshere meninggalkan Arsenal pada musim tersebut.

Pada musim 2019, Ozil hanya berjaya mencipta enam jaringan dan tiga bantuan gol sahaja walaupun bermain sistem serangan baru pengurus Unai Emery.

Musim 2019/2020 mula menunjukkan bahawa masa hadapan Mesut Ozil tidak menentu kerana Unai Emery tidak menyenaraikan beliau untuk tiga perlawanan berturut turut.

Pada 13 Disember 2019 menjadi titik mula pengakhiran karier Ozil setelah beliau menyatakan sokongan kepada umat islam yang tertindas di China.

Sejurus selepas itu kerajaan China terus mengharamkan Ozil daripada di saluran media.

Pada penghujung tahun 2019, Mikel Arteta telah dilantik sebagai pengurus baru Arsenal.

Pada April 2020, Ozil tidak bersejutu untuk menerima potongan gaji kerana beliau tidak dinyatakan dengan jelas kemana wang potongan tersebut akan pergi.

Pada October 2020 sah menjadi penamat buat Ozil setelah beliau tidak disenaraikan dalam skuad utama Liga Perdana Inggeris dan juga UEFA League.